Aspaldi sutu egin zitzaidan lankide bat (ez lar jeltzalea ere), Juan Jose Ibarretxe ez dela euskaldun guztion lehendakaria esan niolako. «Aizu, botorik eman ez badiozu ere, zure lehendakaria da. Nik ere ez nuen bozkatu nire herriko alkatea, baina nire alkatea da». Baietz esan nion, baina alkate hura nire alkatea ez zen legez, nire lehendakari den Juan Jose Ibarretxe ez zela mahaikide geneukan altsasuarrarena. Azkenean Sabin-Etxeko mapa haiek ere ez dutela sinesten ematen du. Jaurlaritza Espainiako gobernu autonomiko huts barik euskal herritarron administrazio nazionala balitz legez.\nAspaldi esan nuen puntu batera iritsita jeltzaleak ezker abertzalekoak baino independentistagoak liratekeela. Badakite oso zaila dela burujabetasunerako bidea, edozertarako gai dela sarri erakutsi duen estatu beldurgarria baitaukate aurrean. Baina gustura izenpetuko lukete Araba, Bizkaia eta Gipuzkoaren independentzia irabazitako pribilegioak galtzeko arriskua hain handia ez balitz. Orain arteko kudeaketa autonomikoan estatu baten babesa amets handia da.\nZatitu eta independente ala batu eta dependente?\n«Lagunak ginenean» esan ohi du adiskide batek Lizarra-Garaziko ezkutuko batzarrak gogoratzeko. Jeltzaleek aitortzen ei zuten ez zeukatela ideiarik zer egin lurraldetasunaren bidean. Mendebaldeko lehendakariarekiko begirune osoz, ez dauka Euskal Herriaren izenean negoziatzeko ahalik. Mendebaldekooi egin ahal digun galdera onena da nafar izan (izaten jarraitu) nahi dugun. Zer erabaki baino lehen, nork erabaki auzia dago, inoiz galdetu ez diguten hori.\nPosted by Urtzi UV at 13:02 No comments: Links to this post\nPosted by Urtzi UV at 10:39 No comments: Links to this post\nPosted by Urtzi UV at 11:47 No comments: Links to this post\nAbuztu aurreko azken zutabearen aurretik hiltzera zigortuta eta gose-greban zeuden Adnan Hesenpur kazetari kurdua eta Hiwa Butimar ekologista. Eta albisterik jaso ez dugun azken egunotan gauzak aldatu ez badira, halaxe daude oraindik, edozein unetan urkamendira joateko arriskuan.\n27 eta 29 urteko gazte kurdu bi edozein unetan hilko dituzte, eta herri honetan ez dirudi inori axola dionik.\nPosted by Urtzi UV at 14:23 No comments: Links to this post\nIrakurriko zenuten: Kosovoko bandera asmatzeko lehiaketa antolatu dute. Albaniar gehiengoak eta serbiar gutxiengoak nork bere naziokoak erabili ditu orain arte, baina estatu batek ezin auzoaren bandera erabili. Albaniak ere bandera alda dezan ere eskatu dute batzuek, arranodun gorria albaniar guztien oihala izan dadin eta ez estatu batena. Estaturik gabeko nazioez mintzatu izan gara; ez ,ordea, naziorik gabeko estatuez. Kosovo ez baita nazioa.\nBosnian eta Zipren antzera egin zuten. Uhartea britainiar kolonia zelarik, Zipreko greziarrek ez zuten independentzia eskatzen, «enosis» baizik, (Greziarekin) batasuna. Londresek independentzia ezarri, koronelen estatu-kolpea eta Turkiaren inbasioa heldu ziren gero. Gaur greziarrak EBn daude, 2008an euroa hartuko dute, eta Zipreko bandera eraikin ofizialetan baino ez da ageri. Etxeetan greziarra daukate.\nAlbaniarrek estatu bakarra eratu nahiko lukete, pragmatikoak dira, ordea: Batuko balira, ondo, baina bestela ere, hainbestean. Serbia betiko ez bada hamarkada askorako urrunduko dute.\nHobe albaniar estatu bi, biak burujabe, eta ez zati bat inoren menpe. Gero gerokoak.\nAntzeko baina aurkako jokaldian, euskaldunon sinboloak Espainiako erkidego batekin lotzen asmatu dute nafar espainolistek (Ajuria-Eneko ardurak ahaztu barik), eta euskal komunitateen batasunak inoiz baino urrunago dirudi. Orain bertan mintzagai ere ez ei da, baina ez dugu behin ere entzun zertaz ziharduten NaBai eta PSNren solasean, zeintzuk ziren adostasunak (eta batez ere, desadostasunak). Izaera abertzalea bera ei da arazo. Baina hori ezin da bandera bezain erraz aldatu.\nPosted by Urtzi UV at 16:28 No comments: Links to this post\nPosted by Urtzi UV at 12:43 No comments: Links to this post\n«Kito, beraz. Armak mintzo bitez!».\n«Espainiak hori bera bultzatzen duenean, birritan pentsa beharko geniken».\n«Zapaterok ez dik asko pentsatu bada: De Juanarena mendeku hutsa duk. Eta Argalaren omenaldiagatik Otegi espetxeratzea?».\n«Ez ote da Argala ere terrorismoaren biktima? Inoiz zigortu gabeko terrorismo paramilitarra, gainera».\n«Terrorismoa goraipatzea adierazpen askatasuna zapaltzeko txikle hutsa duk beti».\n«Baina hauxe zagon. Edo Espainia garaitzeko beste indar bildu, edo negoziatzekotan, kostako zaien Zapatero baino hoberik topatzen. Zer esanik ez PPko lehendakaria baletor».\n«Borondatea ukatu barik ere, konplexuz eta baldar jardun dik beti: Kongresuko agirian, PSE-Batasuna batzarrean, De Juanarenean, ANVrekin...».\n«ETAk ere ez zion lana erraztu, horratik. Agiri bakoitzak dozenaka belarrondoko zekartzanan!».\n«Belarrondokoak laster helduko dituk, bai!».\n«Baina egin liteken borroka armatua, inor hiltzera iritsi barik. Ateren bat zabalik egon dadin beti ere».\n«Hiru egun nahiko izan ditik Espainiak ate guztiak ixteko, horratik!»\n«Baina zinegotzi arruntei ekitea desproportzio izugarria dun! Gorago jotzeko ezintasuna zirudik gehiago».\n«Jeltzaleak ere urduri ei zaudek».\n«EAJk hauteskundeetan hartu din egurra, AHT pasako den eskualdeetan batez ere. Lezio ederra Durangaldean».\n«Bai, eta hurrengo astean bertan lotsarik gabe lanak esleitu. Negozioak arriskuan dituztenean, bost axola zaiek herri-borondatea. Alderatu Lemoiz eta Itoitz, Leitzaran eta Boroa... AHT ere ez ditek ez botoek ez protestek geratuko».\n«Isilik, ea entzuten hauten!»\n«Ez, gu fikziozko pertsonaiak gaituk».\nLerrook idazterako PSNk ez du argitu ezkontzeko asmorik daukan ala nobio hobearen bila jarraituko duen. Argi dagoen bakarra, hautagaiarenean legez, hau ere ez duela PSNk Iruñean erabakiko. Alde ederra, PSOEren gainetik ERCrekin bat egitea erabaki zuen PSCren aldean.\nEz dakit zelan azalduko dioten sartagudarrari, aldaketarako asmoz bozkatu ostean, herriari eta hilen memoriari behin eta berriz irain egin dion kuneteroen alderdiak jarraituko duela agintean, ibaiaz hegoaldeko kalkuluetarako ezinbesteko sakrifizioa delako.\nZurrumurruek diote «lehendakaritza bai baina alkatetza ez» baldintza ezar dezakeela PSNk. Boto legalak ere kutsatuta, nonbait. Sarri ados egon ez arren, Iruñeak alkate bikaina izan dezake, noren ostean datorren ikusita batez ere. Eta aspaldiko partez euskal hiriburu bateko aginte-makila euskaldun baten eskutan legoke.\nLegezko izan arren Bizkaia, Gipuzkoa eta Arabarekin bat egiteko erreferenduma baztertu du oraingoz NaBaik. Beste horrenbeste Iruñean ikurrina jartzeko aukera. AHTk, Itoitzek eta Castejongo zentralak ez dirudite oztopo, hain gutxi 2x2 autobiak, Pirinio Atlantikoen egitasmoa baino Sanzen laineza Europara Gipuzkoatik pasatu barik joateko.\nNahiko lukete Galiziako eta Kataluniako sozialistek NaBai gisako abertzale epelik aldamenean. Nekez topatuko dute inoiz hau baino ezker abertzale eskuzabalagorik. Urrezko zubia jarri diote PSOEri ibaia busti gabe pasa dezan, baina inork ez ikustea gura du, gainera. Eta ausardia norberak jarri behar du.\nPosted by Urtzi UV at 11:40 No comments: Links to this post\nPosted by Urtzi UV at 12:33 No comments: Links to this post\nBotoak ala bonbak?\nArgi erantzun dio ezker abertzaleak Jose Blancori: botoak. Baina bonbak erabaki dituzte epaileek eta gobernuak. Martxarako gogoz?\nHonaino iritsita, atzera begiratzeko moduan gaude. Prozesua Barajasen lehertu zen? Neurri batean bai, bistan da. Baina ustelduxe zegoen lehendik, eta ahalegin gutxi gerora. Argi eta garbi, Espainiako Gobernua ez da bakea egiten ausartu. Borondaterik izan baldin bazuen, ausardia eta ekimena falta eta konplexua sobera izan du. Zapaterok bake-prozesua legegintzaldiko konpromiso zuela uste genuen, hauteskundeek behartzen zutela hau ondo amai zedin. Gainontzeko gaietan espainiar gehienen babesa du, eta datu ekonomiko onak. Krisirik ezean eta ondo bidean, lehendakariek hauteskundeak irabazi ohi dituzte.\nBaina bakeak boto gutxi eta boterea galtzeko arrisku handia dakartza. PSOEko askok diote -EAJren hil-kanpaiak ere nabarmenak dira- honenak egin duela. Atzerako kontaketa hasita dago, bonbak normaltasun izango badira, hobe orain 2008ko hauteskunde bezperan baino. Su-etena apurtzeko une bikaina, urtebete daukate aurretik espainiarrak atentatu-atxiloketa-tortura-atentatu espiralean anestesiatzeko eta PP neutralizatzeko. Ondo ezagutzen dute, eroso mugitzen dira askorentzat negozio ere baden joko odoltsuan. Independentistontzat oso altua da prezio politikoa; estatuarentzat berriz galdutako peoi onargarri bezain komenigarriak dira. Bere anker eta gordinean, halaxe daude kontuak.\nBotoen bidea itxi dute. Baina kasu, bidea etsaiak markatzen dizunean. Ez dezagun ahaztu. Inoiz baino gehiago, burua hotz, tenpleu eta aurrera bolie.\nPosted by Urtzi UV at 13:42 1 comment: Links to this post\nPosted by Urtzi UV at 12:40 No comments: Links to this post\nEAE-ANVren Bilboko zerrendako hogeita bigarrenak inoiz ez du inongo alderdiren agiririk izan. Inoiz ez dute atxilotu, ez zigortu, ez epaitu, bizi osoan ez du epaitegirik zapaldu. Espainiako Gobernuak dioenez berak eta beste hamaika lagunek agerian uzten dute Bilboko zerrenda Batasunak antolatutako iruzurra dela.\nEAE-ANVren Bilboko zerrendako hogeita bigarrena inoiz ez da legez kanpoko alderdi baten zerrendetan egon. Legezkoa zen alderdi bateko hautagai izan zen aspaldi, gaitzetsi beharreko legez kanpoko indarkeriarik ere ez zegoen 1998ko hilabete itxaropentsu haietan. Herri Batasuneko (eta, beraz, Aralarko), Zutikeko, Batzarreko, eta euren burua ezkertiar eta independentista zuten beste milaka lagunen gisan izan zen hautagai. Inork ez zion esan bizi osorako kondena zekarkionik horrek.\nEAE-ANVren Bilboko zerrendako hogeita bigarrenak indarkeria gaitzesten duen alderdi baten proposamena onartuta berriz zerrendetan joateko proposamenari baietz esan dio aurten ere. Politika aktiboan aritzeko inolako asmorik edo gogorik gabe baina bakea jokoan zegoela jakitun, hitza debekatu zietenen lekua betetzea bakearen alde egin zitekeen urrats txikiena zela pentsatu zuen. Oker zegoen. EAE-ANVren Bilboko zerrendako hogeita bigarrenari pertsona kutsatu deritzo Espainiako Gobernuak.\nEpaileek erabakirik hartu baino lehen bidali behar dut zutabea, motibo askorik izan ez arren eurengan itxaropena baino geratzen ez zaidala jakinik. Berba izan dut arma bakar bizi osoan, eta Espainiako Gobernuak eskubide zibilik gabe utzi gura nau.\nPosted by Urtzi UV at 12:58 No comments: Links to this post


2019-06-12 - Goierriko Hitza : Goierriko Hitza\nAgosti Xahoren idatziak jasotzen dituen liburua argitaratu du Zumalakarregi Museoak\nAgosti Xaho idazle zuberotarrak I. Karlistaldian idatzitako bi lan jasotzen dituen liburua argitaratu du museoak, Nevadako Unibertsitatearekin elkarlanean.\nGarai bateko bizimodua eta langintzak eskola-umeei erakusteko ekinean ari dira Beti-Gazte jubilatu elkartea eta Lardizabal herri eskola Zaldibian. Saskigintza eta harigintza landu dituzte.\nHaurrentzako Triatloi Txikia egingo dute Ordizian, ekainaren 29an\n'Triatloia maite dut' ekimenarekin bat egin du Ordiziako Triatloi taldeak eta horren barruan antolatu du haurren proba. Helburua, triatloia sustatzea eta kirolean euskara erabiltzea da\nBeasaingo Txilibutxof taldeak asteburu pasa antolatu du Beizamara\nEkainaren 28tik 30era joango dira LH 6. mailako eta DBHko ikasleak. Izena eman behar da ekainaren 25erako.


Irekia Eusko Jaurlaritza - Gobierno Vasco :: Marian Elorzak ireki du Arku Atlantikoko Batzordeko Orientazio Politikorako Taldearen lehen bilera\nMarian Elorzak ireki du Arku Atlantikoko…\n2021_03_23_elorza_arco_atlantico.jpg Iturria: Irekia\n2021_03_23_elorza_arco_atlantico_02.jpg Iturria: Irekia\n2021_03_23_elorza_arco_atlantico_03.jpg Iturria: Irekia\nKanpo Harremanetarako idazkari nagusiak Arku Atlantikoko Batzordearen agintaldiko bi urteetarako Euskadik dituen lehentasunak azaldu ditu\nBere hitzaldian, makroeskualde atlantiko bat sortzeko proposamena azpimarratu du\nMarian Elorza Kanpo Harremanetarako idazkari nagusiak hasiera eman dio gaur arratsaldean Arku Atlantikoko Batzordearen Orientazio Politikorako Taldeak egin duen bilerari. Euskadi da talde horren presidentea. Iazko urrian eratu zenetik talde horrek egin duen lehen bilera izan da gaurkoa.\nIrekieran, Marian Elorzak Arku Atlantikoko Batzordeak azken sei hilabeteetan egin dituen jarduera garrantzitsuenak berrikusi ditu, eta Euskadiren bi urteko agintaldiko lehentasunak azpimarratu ditu.\nEra berean, Eusko Jaurlaritzako ordezkariak makroreskualde atlantiko bat sortzeko proposamenari buruz emandako pausoak azaldu ditu, baita proposamen horren inguruan etorkizunean egin beharreko ekintzak ere.\nMarian Elorzak, halaber, Brexitaren Egokitzapen Erreserba deiturikoa ere aipatu du –Brexitak gehien eragindako sektoreetan duen eragin negatiboa arintzeko sortutako funts bat da hori–, eta Itsas Eskualde Periferikoen Konferentziak Erresuma Batuko nazio eta eskualdeekin eta EBtik kanpoko beste eskualde batzuekin izango duen harremanean onartuko duen estrategiaz ere hitz egin du.\nAzkenik, Atlantikoko Itsas Estrategiaren 2.0 Ekintza Planetik eratorritako ekintzen bilakaera aipatu du, eta Arku Atlantikoko Batzordearen hurrengo batzarra ekainaren 9an egiteko prestatzeaz aritu da.


Mugarri baten argiak eta ifrentzua, 30 urte eta gero - Berriak - Game Erauntsia - Bideojokoak euskaraz\nDiotenez, produktu baten arrakasta neurtzeko oso adierazle ona omen da izen komertziala saltzen denaren sinonimo izatea (Tippex edo Post-It, esaterako); eta hori da, hain zuzen, Nintendok urte askotan bere Entertainment System bideokontsolarekin lortu zuena. NES izenarekin ezagutu genuen makina ospetsu hau Europara heldu zitzaigun 1986ko irailean; beraz, aurten bere 30. urteurrena da.\nEuskal Herrian SEGAren Master System-a oso ezagun izatera ere ailegatu zen, baina salmentek agerian uzten dute ikastetxeetako patioetan nolabait nabaria zena: SEGAk mundu mailan 13 milioi makina saldu zituen; Nintendok, aldiz, 62 milioi. 8 bit-eko sistemen borrokan bigarren postua lehenengotik oso urrun geratu zen. Zer dela eta? Ba hainbat arrazoi daude, batzuk besteak baino ilunagoak.\nLehenik eta behin, analisi ofizialetan azalpen adostuen moduan maiz agertzen dena; hau da, kalitatea. AEBetan, Atari enpresaren hainbat erabaki oker zirela eta, bideokontsolen salmentak krisi larria pairatzen ari ziren. Produktu txarrak zirelaren ospea izanda, komertzio askok erabaki zuten produktu hauek gehiago ez saltzea. Hau jakinda, Nintendori estrategia arriskutsu bat okurritu zitzaion: NES goi-teknologiako jostailua balitz salduko zuen, “ordenagailu” kontzeptua baztertzen saiatuz. Honekin lotuta, bere makinarako diseinatutako programa guztiek kalitate-kontrol zorrotzak pasatu beharko zituzten (“Nintendo Seal of Quality” ospetsua sortuz); eta, hauek onak izango zirela ziurtatzeko, kanpoko enpresek ezingo zuten urtean bost joko baino gehiago merkaturatu.\nMugimendua bikaina izan zen epe ertainerako, eta Historiako saga ezagunetariko batzuk garai horretan jaio ziren. “Super Mario Bros.”-ena esaterako (lehenengo atalak 40 milioi unitate inguru saldu zituen, historiako bigarren salduena “Wii Sports”-en atzetik), eta Nintendoren lorpen handiak: “Donkey Kong”, “Metroid” eta, batez ere, “The Legend of Zelda”. Kanpoko garatzaileek ere ondare polita utzi zuten, Konami-ren “Castlevania” eta “Metal Gear” sagak esaterako; Capcom-en “Mega Man” eta Square-ren “Final Fantasy”-ren lehenengo atalak.\nOstera, eta tamalez, argi dago politika monopolista honekin gauza asko ere galdu genituela. Lehen aipatutako arauetan garatzaileek bete behar zuten esklusibotasun klausula ere bazegoen; hau da, gainerako etxeek NESen argitaratu nahi bazuten debekatuta zuten konpetentziarako programatzea. Gainera, kartutxo kopuru minimo bat ekoizteko derrigorrean hartu beharreko konpromezua ere bazegoen, hauen prezio altuangatik garatzaile independiente eta txikiek hartu ezin zutena.\nHalaz ere, argi dago egun, 30 urte eta gero, NESek, euskal herritar askorentzako lehenengo bideokontsolak, lekutxo bat lortu duela gure bihotzetan. Honetaz jakitun, Nintendok bertsio berri bat kaleratuko du azaro honetan bertan (NES Classic Mini, memorian instalatutako 30 jokorekin), eta baietz honek ere arrakasta komertzial itzela izan.\nBeharbada, egun “Play-a” izango da modan dagoen “bideokontsola” esateko sinonimoa; alabaina, beti izango dugu Nintendo.\n(OHARRA: Deia egunkariko Ortzadar aldizkarirako idatzitako artikulua).


Pantaila eta sare sozialen menpekotasuna aztergai "Aquí y Ahora"n, martxoak 21 | EITB telebista\nPantaila eta sare sozialen menpekotasuna aztergai, gaur, "Aquí y Ahora" saioan\nPantaila eta sare sozialen gehiegizko erabilpenak gure gaitasunetan duen eragina aztertuko du 'Pantallas y redes sociales, la nueva adicción' erreportajeak.\nEider Hurtadok zuzentzen du "Aquí y Ahora" saioa. EITB Mediako bideo batetik hartutako irudia.\n"Aquí y Ahora" saioak Patallas y redes sociales, la nueva adicción erreportajea eskainiko du gaur gauean. Pantaila eta sare sozialen gehiegizko erabilpenak gure gaitasunetan duen eragina aztertuko du Eider Hurtadok zuzentzen duen saioak; izan ere, arazo kognitiboak eta nahasmendu mentalak eragin ditzake. Pertsona bakoitzak, batez beste, hirurehun aldiz begiratzen du mobila; zein eragin du horrek? Nerea Reparaz kazetariak bildutako datuetan oinarrituko da erreportajea, eta, besteak beste, gazteek pantailen aurrean eta sare sozialetan igarotzen duten ordu kopuru handia erakutsiko du.\nUmeek ere pantailen estimuluetatik ihes egiten ez dutela ziurtatuko dute saioan. Gurutz Linazasoro neurologoak eta Matxalen Abasolo psikologoak pantailen erabilerak umeengan izan dezakeen eragina aztertuko dute. Hala ere, bizi dugun eztanda teknologikoa ikerketa zientifiko eta teknologiaren eragina aztertzeko teknikak baino azkarrago garatzen ari da.\nBestalde, industria teknologikoak erabiltzaileak erakartzeko dituen mekanismoak aztertuko dituzte saioan. James Williams Google konpainiako langile ohiak zabor digitalez hornitzen gaituztela azalduko digu, eduki horien gaineko menpekotasuna garatu dezagun. Pablo Garaizar ingeniari informatikoak, bere aldetik, sare sozialak makina txanponjaleekin konparatuko ditu: erabiltzaileak palankatik tira egin eta eduki aleatorioak ikusten ditu. Tarteka, haren publikazioak ere gehitzen ditu, "like"ak jasotzeak sortzen duen pozaren truke. Horrela, dopamina askatzen dugu: menpekotasuna garatzeko lehen pausoa.\nHala ere, erabilpen teknologikoak ez du zertan kaltegarria izan, jakintza hedatzea ahalbidetzen duelako. Alex Rayón Deustuko Unibertsitateko adituak algoritmo digitalen funtzionamendua azalduko du, eta, publizitatean diru gehiago irabazteko helburuarekin, algortimo horiek polarizazioa sustatzen duten fake diskurtsoak promozionatzeko balio dutela erakutsiko du.\nAmaitzeko, Interneteko idolo berriak hartuko ditu saioak hizpide. Ume eta gazte youtuberrak dira, influentzia handia dute eta milioika euro irabazten dituzte. Zer-nolako balioak hedatzen dituzte? Jarraitu beharreko ereduak dira? Psikologo eta adituak hain azkar famatu bilakatu diren youtuber horiei jarraitzearen ondorioez arituko dira. Besteak beste, Andorrara ihes egin duen youtuber ezagunaren kasua izango dute hizpide.\n"Aquí y Ahora" saioak Pantallas y redes sociales, la nueva adicción erreportajea eskainiko du gaur, martxoak 21, 22:15ean, ETB2n eta eitb.eus-en.


Kanpina Iskibi Goizueta Nº plazas: 232 Tartea 48 Km.\nKanpina Ariztigain Sunbilla Nº plazas: 464 Tartea 11 Km.\nKanpina Baztán Erratzu Nº plazas: 500 Tartea 8 Km.\nKanpina Ezcaba Eusa Nº plazas: 688 Tartea 36 Km.\nKanpina Aralar Lekunberri Nº plazas: 310 Tartea 49 Km.


Lehendakariak dio Euskadi harro dagoela kanpoan dituen euskal komunitateez eta euskal etxeez - Eusko Jaurlaritza - Euskadi.eus\nLehendakariak dio Euskadi harro dagoela kanpoan dituen euskal komunitateez eta euskal etxeez\nEuskal Diasporaren Egunean, Iñigo Urkullu, streaming bidez, munduan zehar sakabanatuta dauden euskal komunitate guztiei zuzendu zaie.\n“Euskaldunak gara, urrun edo hurbil, eta gure herriaren balioak zabaltzen ditugu: hurbiltasuna, konpromisoa, eskuzabaltasuna eta elkartasuna”.\n"Euskadi harro dago kanpoan dituen euskal komunitateez eta euskal etxeez: komunitate aktibo, irekia eta dinamikoa delako, eta, gaur ere, irudimena erabiliz, munduari euskal izaera eta sentipena erakusten dizkiolako” esan du Lehendakariak Gasteizen, laugarren urtez jarraian ospatzen den Euskal Diasporaren Eguna dela-eta antolatutako ekitaldi instituzionalean. Ekitaldia streaming bidez eman da kanpoko euskal gizatalde guztientzat, eta bertan izan dira Eusko Legebiltzarreko lehendakari Bakartxo Tejeria, Arabako diputatu nagusi Ramiro González eta Jon Urresti eta Axier Urresti Vital Fundazioen presidentea eta zuzendari exekutiboa.\nEkitaldi instituzionalaren aurretik, Lehendakariak Gasteizko Sancho el Sabio Fundazioan Basques in California erakusketa inauguratu du. Bertan, Boiseko (Idaho) Euskal Museotik datozen objektuekin azalpen-panelak eta beira-arasak biltzen dira. Erakusketa Sancho el Sabio Fundazioaren funtsekin osatzen da. Fundazio hori euskal kulturaren dokumentazio-zentrorik handiena da, eta Arabak Kalifornian duen presentzian sakontzen du.\nEuskal Diasporaren Eguna ospatzeko (“eskaera historikoa”), munduko 14 herrialdetako gizarte-sareen bidez antolatutako berrogeita hamar bat ekitaldi eta ekimenetako bat izan dira Gasteizen egin direnak. Lehendakariak dioenez, munduko hainbat tokitan euskal komunitateak kohesionatzen jarraitzea da helburua. “Euskaldunak gara, urrun edo hurbil, eta gure herriaren balioak zabaltzen ditugu: hurbiltasuna, konpromisoa, eskuzabaltasuna eta elkartasuna” esan du.\nHitzaldiaren beste une batean, Iñigo Urkulluk euskal erakundeek diasporarekin duten konpromisoari buruz hitz egin du. Konpromiso horrek esan nahi du euskal migrazioaren historia aintzatetsi eta balioan jarri behar dela; gaur egun dauden eta etorkizunean izango diren euskal komunitateei lagundu behar zaiela; eta munduan zehar euskal eta euskal herritar sare handi bat sortu behar dela, teknologia berrietan oinarrituta, Euskadi Basque Country-ren presentziari eta proiekzioari balioa emango diona.\nAzaldu duenez, partekatutako erronka hori aurrera doa, eta adibide gisa aipatu du - Euskal Diasporaren Artxiboak bi urte pasatxoan euskal presentziaren historian sakondu nahi duten pertsonen eskura dohaintzak jaso dituela; - laster Euskal Herriko Unibertsitatean hasiko den Unibertsitateko Espezializazio Maila, Europan aparteko espezializazio-eskaintza, oso harrera ona izan duena; - HanHemen ekimena, sare handi bat eraikitzeko prozesu mailakatua, berrikuntza sozial eta digitaleko prozesu batean ideiak, esperientziak, proposamenak, beharrak… bateratuz.\nAzkenik, Lehendakariak aintzatespena helarazi nahi izan dio euskal gizataldeari, “zoritxarrari aurre egiteko eta gehien behar duenari laguntzeko erakutsi duen gaitasunagatik”, bereziki munduko osasun-krisi zail honetan, eta sinetsita dago “elkarrekin eta indartuta aterako garela pandemia horretatik”. “Kanpoan dugun pertsona-sare handia erakutsiko diogu munduari berriro”, amaitu du.\nJardunaldiak eta zinema-zikloa\nGainera, egun hori dela eta, irailerako eta urrirako jardunaldi-programa bat antolatu da Vital Fundazioa Kulturunean (La Paz 5ean, 1. solairuan, Dendaraban), Estatu Batuetako euskal diasporari buruz (historia, kultura…), eta zinema-ziklo bat Gasteizko UPV/EHUko Letren Fakultatean.


Aste Nagusiko Txupineren omenaldia ospatu dute\nUrtero moduan Txupineren omenaldia izan dugu. Oihana Pascualek, aurtengo txupinerak, konpainia ederrean bizi du eguna, aurreko urteko txupinerekin egoteko aukera izan duelako. Guk ere ez dugu galdu nahi izan sortu den giro paregabea.\nBilboko Aste Nagusia | Abuztuak 27: Bortxaketa saiakera berri bat\nSeigarren egunean, bortxaketa saiakera berria gertatu da Bilbon. Hala salatu dute Bilboko Udalak eta Konpartsek ere. Biek ala biek, eraso sexisten kontrako salaketa irmoa egin dute. Bestetik, urtero Txupinerei egiten zaien omenaldian izan gara. Dena dela, gaurko gastronomikoa ez dugu galdu nahi izan eta Txomin Barullo Konpartsa apur bat hobeto ezagutzeko aukera izan dugu.\nTxosnatloia, Bilboko Konpartsak ginkana batean lehiatzeko prest\nKonpartsakideentzat atsedenik ez da. Bazkalosteko logurari aurre egiteko modurik egokiena, ginkana bat antolatzea da. Horrela egin dute eta inortxo ere ez da lo geratu.\nBosgarren egunean... danok uretara!\nMastapuntako ausartenekin egoteko aukera izan dugu Aste Nagusian. Denetarik ikusi dugu, batzuk uretara... baina aurten ere izan dira ikurra hartzeko gaitasuna izan dutenak.\nBilboko Aste Nagusia | Abuztuak 26: Mastapuntan oreka mantendu nahiean\nBosgarren egunean, emakume bertsolariak oholtzan zelan moldatzen diren ikusteko aukera izan dugu eta mastapuntako ausartenekin izan gara, besteak beste.\nSukaldari maila altua aurkitu dugu Txipiroi lehiaketan\nHamaika koadrila elkartu dira Areatzan. Aste Nagusiko txipiroi hoberenak nork egingo lehian, guk ere hautagairik hoberenak nortzuk diren ezagutu nahi izan dugu. Hauek prestatutako platerrak dastatzeko aukera ez dugu galdu nahi izan!


FX-Heavy "Odol Kuantikoa" jaisten da Shudder-en Harrituta\nHasiera Beldurrezko Aisialdi Albisteak FX-Heavy "Odol Kuantikoa" jaisten da Shudder-en Harrituta\nby Timothy Rawles Apirilaren 28, 2020\nKritikari batek "Infernua eta dibertigarria" deitzen duen horretan, Odol Kuantikoa gaur goizean sorpresa jaso du Shudderrek.\n"Halfway to Halloween Month" filmaren barruan, streaming zerbitzuak erabaki zuen une ezin hobea izango zela harrera oneko jaialdiaren gogoko hau bere plataformara bidaltzeko.\n"Bagenekien filma garrantzitsua eta egokia zela iaz eskuratu genuenean, baina azken gertaerak ikusita, Odol KuantikoaIsolamenduaren, kutsaduraren beldurraren eta birus globalaren adarrekin borrokan ari den gizateriaren gaiak garrantzitsuagoak bihurtu dira ", esan du Shudder Craig Engler zuzendari nagusiak. "Mundu errealeko pandemiaren ondorioz antzerkia estreinatu ezin zenean, Barnabyren filmaren aurkezpena bizkortzea erabaki genuen, ahalik eta ikusle gehienengana iristeko".\nFilmak gertu bizi diren hildakoen pandemia baten atzetik dator Bele Gorriaren Mi'gmaq erreserba, nolabait horren aurrean immunitatea duena. Traylor-ek (Greyeyes), sheriff tribalak, "bere semearen haurdun neskalaguna, errefuxiatu apokaliptikoak eta babesak gorde behar ditu gorpu zuri ibiltarien hordetatik".\nJeff Barnaby zuzendaria (Erromak Young Ghouls-entzat) Mi'gmaq erreserban jaiotako Lehen Nazioen zinemagilea da Odol Kuantikoa gertatzen. Betebehar laukoitza betetzen du hemen idazle, zuzendari, editorea eta konpositore gisa. Bere filmek komunitate indigena barnetik ateratzen dute eta kolonialaren osteko bizitza eta kulturaren erretratu zorrotza eta gogorra egiten dute - kasu honetan, odolez margotzen dute.\nOdol Kuantikoa TIFFen Midnight Madness blokean estreinatu zen 2019an kritika positiboekin. iHorrorren Kelly McNeely kritikaria gore efektuen esaera, "Tom Savini harro sentiaraziko lukeen erraietako filma da, eszena basatienetako bat omentzen duten uneekin. Dead Dawn.\nDavid Halloween Greenek "Halloween hiltzen du" Helm HBOren "Hellraiser" filmari\nTightwad Terror Tuesday - Doako filmak 4-28-20erako


Pozik? | Iritzia | Berria\nNoiz sortua: 2019-06-27 00:30:00\nIrakurri ditut eskura etorri zaizkidan albiste, iritzi-pieza eta sasi-iritzi pieza guztiak, eta baita berariaz bilatu ditudanak ere. Badakit zer ondorioztatu duten Espainiako Auzitegi Gorenean 2016ko sanferminetako bortxaketen kasua berraztertu eta (ia) behin betikoa izango den sententzia idatzi duten magistratuek; ez dut osorik irakurri, aitortu behar dut, baina zati desberdinen interpretazio ugari, ahalik eta gehienak, errepasatu ditut.\nBadakit zer iritzi duen honen inguruan Twitterren jarraitzen ditudan erabiltzaile (ia) guztiek. Badakit sententzia kaleratu orduko, Madrilgo metroko bagoia mukur bete zuen ikasle-taldeko gazteen artean batzuek lasaitu ederra hartu zutela, eta beste batzuek, berriz, kasuaren oihartzun mediatikoaren emaitza baino ez zela uste zutela; belarria jarri nuen, barrari helduta nindoala, zer zioten jakiteko. Ibilaldi laburra izan zen, eta ez zen hori izan kasuaren inguruan harrapatu nuen elkarrizketa bakarra; bolo-bolo zebilen.\nBadakit justiziaren ardura duten askok enegarrenez genero-prestakuntza eskatu dutela kasuaren harira, urte hauetako esperpentoa berriro gerta ez dadin neurriak eskatu dituztela eta (ia) aho batez onartu dutela hutsegite tamalgarrien larritasuna.\nBadakit pozik nagoela, bost gizon horiek neska gazte harekin egin zutenaren berri zehatza jakin orduko pentsatu nuena berretsi egin delako. Badakit pozik nagoela ahizpatasuna eskaintzera kalera irten ziren milaka eztarri horietako korapiloa apur bat askatu egingo zela uste dudalako. Badakit pozik nagoela, baina pozarren egon beharko nuke eta ez da horrela.\nHasieran ezarritako sententzia zuzenduz, 15 urteko espetxe-zigorra ezarri du Auzitegi Gorenak gau hartan neska gazte hura bortxatu zuten gizonen kontra. Ez zen «jolgorio sexuala» izan, beraz: bortxaketa edo, zehatzago esanda, hainbat bortxaketa izan ziren. Askoren iritziz, kasuaren larritasuna onartu du Auzitegi Gorenak urteen kopurua emendatuta, iradokiz-edo sententzia altuago batek berez ematen duela gertatutakoren neurria. Izatez, hala da, noski, baina ez genuke horretan bakarrik geratu behar.\n15 urte asko da, baina emakumeon kontrako jazarpen sistematikoari ez zaio aurre egingo zigor kuantitatiboekin soilik. Zenbat urteko zigorrarekin konformatzen naiz ni? Eta zu? Eta hamaika aldiz bortxatu zuten gazte hura, zenbat urteko sententzia behar du bere burua berriz bakean aurkitzeko?\nDuela hiru urte gertatutakoa ez zen salbuespen bat izan, hasierako epaileak errore hutsa izan ez ziren bezala: sistemaren funtzionamendua baino ez dute, nola bortxaketak berak, hala justiziaren bide erratikoak. Sistemak berak sortu eta etengabe elikatu egiten duen biolentzia eta botere-kulturaren adierazpideak dira bata eta bestea.\nAldea, nire iritziz, sententziak jurisprudentzia ezarriz eman duen alde kualitatiboan datza, esaten baitigu ameto emateak ez duela oniritzia adierazten, eta soilik askatasunez nahi eta bilatu denari esan ahal zaiola «harreman»: beste guztia bortxazkoa da-eta.\nPozik egon beharko nuke, baina ez da erabateko poza. Eta ez dakit zehazki zergatik.\nAgian joan den astelehenean Bilboko Iturribide kalean bi gizonek neska bat erasotu zutela irakurri dudalako eta ez nauelako harritu. Edo udako solstizioak ofizialki ireki duen jai-denboraldia amaitzean emakume hautsien kontagailuan hamaika koxka berri egongo dela (ia) seguru dakidalako.\nPozik egon beharko nuke, baina oraindik neska gazte bat entzuten dut nire barruan, amorruaren amorruz, negarrez.


«Argi dago ez dugula nahi gure parranda udalak ordaintzerik» - Tolosaldeko ataria\nItzea Urkizu Arsuaga 2018-02-07 09:42\nJulen Amonarriz, Aimar Alonso eta Oier Alonso.\nAimar Alonso, Oier Alonso, Julen Amonarriz, Mireia Cano eta Iñigo Iglesias karrozetako ordezkariak dira, eta Tolosako Karrozak elkartea sortu berri dute.\nAimar Alonso. Aurten aldaketa dezente izan dira, eta gorabeherak sortu dira bidean.\nPabiloia berriaz ari zarete?\nA. A. Hasieran karroza guztiak Ferialekuan egoten ziren, baina, duela bospasei urte Ferialekua txiki geratu zen. Karroza batzuk hortik ateratzen hasi ziren, eta Amarozko pabiloi batera eraman gintuzten.\nOier Alonso. Eta, handik, Deltara pasatu zituzten karrozak.\nJulen Amonarriz. Transformadorea lapurtu zutela-eta, argi indarrik gabe, generadorearekin aritu ginen lanean. Zerraila ere puskatu zen, eta atea zabalik egon zen, inauterietan, eta inauterien ondoren. Horrela iritsi zen sutea.\nAseguru bat egin behar izan duzue, ondorioz\nO. A. Bai. Aeguruaren bitartez, gu pabiloian gauden bitartean, pabiloiari egin diezaiokegun kaltea babestuko da. Delta erre izanaren ondorio izan da hori, eta Bellota pabiloia hartzea ere horrek eragin du.\nA. A. Pabiloi berrian, ordea, karroza asko moztu egin behar izan ditugu, aurten, bat-batean, 3,5 metrotik gorako guztia debekatu dutelako. Araudi berria atera dute, eta gauza asko gurekin batere hitz egin gabe erabaki dituzte. Haserre eta zurrumurru handiak piztu ziren, eta planto egiteko asmoa ere izan zuten askok buruan. Hala ere, azpimarratu egin behar da udalak une hartan oso ondo erantzun zuela, eta prestutasuna azaldu zutela arazoa konpontzeko. Anarkia bat arautu eta legeztatu nahi dute, eta hori ez dute gaurtik biharrera lortuko. Aurten bat-batean, dena arautu nahi izan dute, zehatz-mehatz.\nArauak behar direla uste duzue?\nJ. A. Zaila da inauteriak arautzea, hori guk ere badakigu, baina neurri batzuk hartu behar dira.\nO.A. Hala ere, gure sentsazioa da kolpe guztiak karroza handioi iristen zaizkigula.\nA. A. Bai, ezin dugu lekutik mugitu, txarangen pasaeran isildu egin behar dugu, isunak jartzen dizkigute,...\nJ. A. Eta konpartsa txikiak nahiera ibil daitezke. Ez da erraza, baina nonbaitetik heldu behar zaio konpartsa txikien arazoari.\nKarrozak geldirik egotea neurri ona iruditu zaizue?\nO. A. Hasieran polemika piztu zuen, baina, nire ustez, segurtasunari begira, oso onuragarria izan da. Karroza bat gidatzea ez da txorakeria.\nIsunek ere zalaparta sortu zuten iaz, baina, egiazki, badira ezarritako ordua errespetatzen ez duten karrozak.\nO. A. Azken urteotan isun gutxi batzuk jartzen zituzten, gauza zehatzak. Iaz, ordea, ia bi hilabete beranduago konturatu ginen, karroza eta konpartsa askori eta askori ez ziotela diru laguntzaren bigarren zatia eman. Udalari kontuak eskatu genizkion, eta ikusi genuen isunen arrazoimenak ez zetozela bat errealitatearekin. Adibide bat ematearren, musika aparatua matxuratuta izan zuen karroza bati, bolumenagatik jarri zioten isuna.\nA. A. Aurten konpromisoa hartu dute hurrengo egunerako isunen berri emateko. Erreklamazioak jartzeko epe bat ere zabalduko dute. Guk proba grafikoak eskatu dizkiegu.\nO. A. Bai, izan ere, baliabide ekonomiko handiak behar dira karroza bat finantziatzeko. Generadorea, mozorroak, edariak, ekipoa eta karroza eraldatzea.\nA. A. Karroza handi bakoitzak 1.000 euro jasotzen ditu. Dena den, argi dago ez dugula gure parranda udalak ordaintzerik nahi.\nM. C. Batzuek pentsatzen dute, udalak gure parranda diruz lagundu beharko lukeela, eta hori ere ez da kontua. Karrozetako ordezkariok ikusi behar dugu bi aldeok egin behar dugula ekarpenen bat.\nKaosaren gorazarrea dira inauteriak eta, festak askatasunez bizitzeko sortuak badira ere, inauteriak behar du pixka bat, bizikidetzatik; udala eta ...


Hitzaldia eman behar... Read more\nEz da zure bila... Read more\nGaldetzen badidate zer den hiria, erranen dut denbora neurtzeko asmatu zen termometroa dela. Edo, zehatzago, metronomo bat. Beharbada, Don DeLillok zioen legez, denbora naturatik aldentzeko modua besterik ez ziren izan ziutateak, taupada berri bat ezartzeko moldea. Hori da hitza, moldea. Honela dio Mathias Énardek Calle de los ladrones eleberrian: “Hiriak bezatu egiten dira, edo, hobe esan, haiek bezatzen gaituzte gu; ongi portatzen erakusten digute, geure oskol atzerritarra galtzen dugu haietan; geure gainazal dorpea erauzten digute, funditu egiten gara ziutatearekin, hiriek haien itxura eta borondatearen arabera zizelkatzen gaituzte; geure une hartara bitarteko portaera baztertzen dugu, gorantz begiratzeari uzten diogu apurka-apurka, ez dugu jada metro geltoki batera sartzean zalantzarik egingo, kadentzia aproposa geureganatuko dugu, erritmo onean goaz. [...] azkenerako,... Read more\nMoyua plazako armarri frankistari arranoa kendu-ez-kendu eztabaida ez da berria. Behin kentzen hasita, jakina, erauzketa nork ordaindu behar duen ebaztea izaten da kontua, eta kasu honetan Espainiako Gobernuaren aurrekontuen barruan sartu behar ei dira lanak (ironikoa litzateke Espainiako Ogasun Agentziaren egoitza izanik euskal erakundeak arduratu behar izatea harrapakariaz, egia esan). Kultura Ministerioko teknikarien txostena aipatzen duen albistea irakurrita, armarri bat kentzeaz baino, laparoskopia bidez tumore bat erasotzeaz ari garela lirudike: “ikurraren zati batzuk kentzea iruditu zaie aukera egingarri bakarra. Ziur ez dauden arren, uste dute elkarri lotutako zatiek osatzen dutela eskultura. Hala, armarriaren inguruan dagoen San Joanen arranoa kenduko dute: goiko aldetik burua, alboetatik atzaparrak, eta behetik buztana. Koroa ere kenduko diote, ez delako... Read more


Gaikako bilketaren % 35,7ra iritsi da Debabarrena 2014an, materia organikoa edukiontzietan bilduz — Debabarrena eskualdeko mankomunitatea\nGaikako bilketaren % 35,7ra iritsi da Debabarrena 2014an, materia organikoa edukiontzietan bilduz\nMankomunitateak bikoiztu egin du bildutako materia organikoaren kopurua eta hobetu egin du gaikako bilketa mota guztietan. Eibarren izan da igoerarik handiena, % 29 izatetik % 39 izatera igaro baita, eta hirukoiztu egin du materia organikoaren bilketa.\nDebabarrenako mankomunitatean oso modu esanguratsuan hobetu dira gaikako bilketaren emaitzak urte honetako lehenengo bi hilabeteetan. Zehazki, bereizita bildutako hondakinen ehunekoa % 35,69ra iritsi da, 2013an, aldiz, % 29,62ra iritsi zen. Emaitza horiek azaltzen dituen funtsezko datua da materia organikoaren bilketan igoera izan dela, ia bikoiztu egin baita; izan ere, 2013an hilabete bakoitzean batez beste 126.102 kg biltzen baitziren, 2014, aldiz, 234.735 kg bildu dira. Gainerako motetan ere hobekuntza garrantzitsuak izan dira: 2013an, hilabete bakoitzean 189.038 kg kilo papel bildu ziren; 2014an, aldiz, 201.306 kg; ontziak 71.853 kg izatetik 81.630 kg izatera igaro dira eta beira 163.629 kg izatetik 184.931 kg izatera. Errefusa motari dagokionez, hau da, birziklatzeko aprobetxatzen ez denari dagokionez, baita ere jaitsi egin da 2013an hilabete bakoitzean 1.591 Tn izatetik 1.448 Tn-ra igaro baita; urteko gainerako hilabeteetan batez besteko horri eusten bazaio, errefusa mota 1.716 Tn jaitsiko da 2014an. Arestian aipatutako bilketez gain, beste material batzuen bilketak ere kontuan hartzen baditugu, hala nola tamaina handiko hondakinena, zurarena, aparatu elektrikoena, arropena, pilena, olioarena, eta abar, urteko lehenengo bi hilabeteetan tratatutako hondakinak 4.502,17 Tn izan ziren guztira; horietatik 1.606,67 (% 35,69) gaika bildu ziren eta birziklatzera bideratu ziren.\nUdalerriak aintzat hartzen baditugu, esan behar dugu Eibarren izandako hobekuntza nabarmentzen dela, udalerri horretako gaikako bilketaren ehunekoa hamar puntu igo baita; 2013an % 29,84 izatetik 2014an % 39,66 izatera igaro da, eta mankomunitatearen buruan kokatu da datu horiekin. Oso hurbil Elgoibar dago (% 38,51) eta, ondoren, Soraluze (% 36,51), Ermua (% 36,26), Mutriku (% 31,23), Deba (% 26,88), Mendaro (% 20,42) eta Mallabia (%18,76) daude. Kasu guztietan, hobekuntzen zati garrantzitsu bat materia organikoaren bilketarekin eta Eibarren, Elgoibarren, Ermuan eta Soraluzen bosgarren edukiontzia jarri izanarekin dago lotuta.\nEibarren kasuan, materia organikoaren bilketan parte hartzen duten bizilagunei tasak ez igotzeko udalak garatutako kanpainari esker, hirukoiztu egin da parte-hartzaile kopurua, eta lortu da biztanleriaren % 95etik gora inskribatzea, guztira, 10.637 familia. Igoera hori modu proportzionalean mugitu da bildutako kopuruetara, 2013an, hilabete bakoitzean 41.799 kg izatetik 2014an 122.692 kg izatera igaro baita. Beste udalerri batzuetan, hala nola Elgoibarren, Ermuan eta Soraluzen ere egin dira antzeko kanpainak bosgarren edukiontzia jartzeko, eta kanpaina horiei esker bultzatu da partaidetza % 60tik gorakoa izatea. Zehazki, Elgoibarren 2.792 familia inskribatu dira, biztanleriaren % 63; Ermuan 3.806 familia, hau da, biztanleriaren % 60 eta Soraluzen 1.216 familia, herri horretako biztanleen % 78.\nGaikako bilketaren datu horiek hiriguneetako espaloietako bilketei dagozkie eta ez dituzte kontuan hartzen garbiguneei eta industrialdeetako bilketei buruzko datuak. Materia organikoaren edukiontzietan txartel pertsonalizatuak ezartzearekin lortzea espero den hobekuntzari industrialdeetako bilketa eta garbigune-sareko emaitzak gehitzen badizkiogu, esan dezakegu Gipuzkoako Hiri Hondakinak Kudeatzeko Plan Integralak 2016. urterako ezartzen zuen helburua, hots, hondakinen % 57 birziklatzea, lortzeko bidean dagoela Debabarrena.\n2013-2014 urteetako balantzea


“Kirol egitura eta diru aldetik, beste mundu bat da gizonena” | “Kirol egitura eta diru aldetik, beste mundu bat da gizonena” – iparraldekohitza\n“Kirol egitura eta diru aldetik, beste mundu bat da gizonena”\nMendikotan hasi zen errugbian; gero, Lonsera joan zen maila goragoan aritzeko, eta, azken urteetan, Frantziako selekzioan ere ari izan da, joan den udan munduko kopan ilustratzeraino.\nFama handia bildu du errugbizaleen artean, baina umil eta apal mintzo da Patricia Karrikaburu (1988, Altzürükü). Goi mailako kirolaria da, nahiz eta, usu gertatzen den bezala, neska izateagatik ez duen horregatik goi mailako konpentsaziorik trukean. Udan jokatu zen mundu kopan parte hartu zuen Frantziako taldearekin. Mauleko garaje batean lan egiten du idazkari gisa, eta bere bulegoan sostengu mezu eta marrazkiak zintzilikatu ditu.\nErrugbia eta lana. Bien arteko oreka atzematen duzu?\nZaila da, baina bai. Zazpi oren lanean pasatzen ditut, eta ez zait denbora anitz gelditzen besterako. Oraingoz iristen naiz, baina badakit ez duela iraunen beste bost urtez.\nGoi mailako errugbian aritzeko lan anitz egin behar delako?\nLan fisiko anitz egin behar da: gorputza prestatu, abiadura eta iraupena landu… Goi mailan ez da deus barkatzen, eta, nahiz eta indar handiak egiten ditudan, ez naiz beti hartua.\nLangileek bost asteko bakantzak izan ohi dituzte. Zuretzat aski dira errugbi lehiaketetan parte hartzeko?\nNik ere bost aste ditut, Frantziako taldearekin aritzeko erabiltzen nituenak. Hasieran, 2015ean deitu nindutelarik, errugbi ikastaroak egiteko baliatzen nituen aste horiek, eta ez zidan denborarik uzten egiazko bakantzak hartzeko. Ikastaroak ez baitira bakantzak. 2017an, munduko koparentzat sistema berri bat plantan ezarri zuten, hitzarmen bat, falta ginenean nagusiak konpentsazio bat ukan zezan, ordezkari bat hartzeko, adibidez. Aurten aisago zen joatea, nahiz eta nire lanean ez didaten sekula trabarik ezarri horretarako.\nKirol gehienetan bezala, gizonen taldearekin konparatuz, baldintzak zinez desberdinak ote dira errugbian ere?\nBai! Hasteko, anitzez diru gutxiago bada, denak amateurrak gara zazpiko errugbian izan ezik, haiek erdi profesionalak baitira, baina hori beste eremu bat da. Halere, ez dute gizonek bezainbeste irabazten, doi-doia bizitzeko heina. Kirol egitura eta diru aldetik, beste mundu bat da gizonena. Iduri zait horren ondorioz gizonek baino gehiago atorra bustitzen dugula, azkenaldian ikusi den bezala. Telebista aldetik, berriz, uste dut garapen handia izan dela azken hamar urteetan. Mundu kopan partida guztiak telebistan erakutsi ziren; gainera, lehen aldiz, France 2 katean. Bataila txiki bat irabazi da, garapen bidean da, eta espero dut hala segituko duela. Espero dut emazteen errugbia profesional izatera helduko dela, gizonek bezainbeste merezi baitugu.\nHain zuzen, telebistan agertu zirelako, zure partidak ikusi ziren Zuberoan. Zure lanean horretaz ohartu zara?\nSostengua sentitu dut; sare sozialetan ere bai. Mundu kopatik itzuli naizenean, jendeak loriatuak ziren joko ona ikusi zutelako. Niretzat pozik ziren, eta plazer egiten du, baina beste norbait izan balitz berdin zatekeen, Zuberoan elkartasuna badelako. Alderantziz balitz, berdin eginen nuke nik ere.\nNola iritsi zen Altzürüküko neska bat Frantziako selekziora?\nSekula ez nuen usteko. Mendikotan hasi nintzen; Lonsetik deitu ninduten, eta nire helburu bilakatu zen hango lehen taldean aritzea. Baionaren kontra aritu ginen behin baino haboro. Jean Michel Gonzalez hango trebatzailea zen, eta behin deitu ninduen jokalari bat eskas zelako Frantziako taldean eta nire profilak interesatzen zituela erranez. Gero ikasi nuen ez zela deus dohainik, eta lan egin nuen maila horretan egoteko.\nKantaldietan aritua zara aitzinetik ere. Aldageletara ere eraman duzu euskal kantua?\nPixka bat bai, kantuz ari gara, euskaraz ere, garaipenen ondotik edo trebaketen ondotik ere.\nEuskal kirolari batzuek uko egin izan diote Frantziako selekzioan aritzeari, euskal selekzioa hobetsiz. Ez zaizu burutik pasa?\nEz, sekula ez! Harrotasuna eta ohorea zen gisa horretako selekzio batean aritzea, eskualdea ordezkatzeko ere; besteak beste, Zuberoa ordezkatzeko. Lehenago Miguel Galdosek zuzentzen duen Euskadiko selekzioan ere ari izan nintzen, baina, ez denez hain ezaguna, eta ez ezagutua, ez da hainbeste entzuten hori.\nMendikotatik Lonseko taldera pasatu zinen, helburutzat harturik lehen mailan aritzea. Orain hori eta gehiago egina duzularik, helburu handiagoak dituzu?\nNire aurtengo helburua mundu koparako hautatua izatea zen. 28 izenen zerrenda atera zenean eta nire izena ikustean, helburua betetzen ari nintzen. Uste dut indarrak eginen ditudala oraindik ere selekzioan izateko, baina ez dut uste heldu den mundu kopara iritsiko naizenik. Lau urteren buruan izanen da, eta lau urte epe luzea da; gauza anitz gerta daitezke. Aurtengo helburua dut sei nazioen lehiaketako selekzioan izatea eta Lonseko taldearekin titulua irabaztea Top 8an sartu gaitezen.\nUzteari pentsatu duzu?\nPixka bat bai. Indar eta sakrifizio anitz egin behar dira. Ikusi berri dut hori; kasik urte osoa errugbiarekin pasatu dut. Lagunekin egon naiz, baina denbora asko da, eta buru-belarri horretan egon behar da, eta hori ezin da betiko izan; gauza bakoitzak bere denbora du.\nEuskal presoen gaia, Frantziara\nETAren desegitea ez da “aldez aurreko baldintza” Frantziako ordezkariekin ukan solasetan


Kale erabilera, haurren presentziaren arabera\nLehen kale neurketa 1989an egin zen. Hogeita zazpi urte dira dagoeneko. Hirugarren edizioan, 1997an, zenbait berrikuntza egin eta, besteak beste, aldagai berri bat aztertu zen: haurren presentzia, alegia. Geroko neurketa guztietan aztertu da aldagaia, eta oso esanguratsua suertatu da.\n2016an ere, haurren presentzia eragin handiko aldegaia dela ondorioztatu da; izan ere erabilera daturik altuenak haurrak eta nagusiak elkarrekin daudenean jasotzen dira (% 19,3) eta baxuenak nagusiak haurren presentziarik gabe ari direnean (% 8,6).\nEuskal Herriko datuak dira, baina iruditzen zait honetan ere ezberdinatasun kuantitatibo zein kualitateiboak daudela zonalde soziolinguistikoaren arabera.\nDatu harrigarria da. Eta larria. Datuen arabera, haurrak dira euskara gehien erabiltzen dutenak, baina batez ere helduekin. Haurrak euren artean ari direnean erabilera oso baxua da. Bilboko edota Iruñeako daturik ikusteko aukerarik ez dut izan, baina susmoa dut joera ez dela izango oso-oso bestelakoa.\nAlde horretatik, esanguratsua iruditzen zait Jaime Altunak iaz Eskola Hiztun Bila jardunaldietan egin zuen balorazioa. Haren ustez, sarritan esan izan da euskararen erabilera haurtzarorekin oso lotuta egon dela, baina azken urteotan arau sozial berri eta arriskutsu bat sortu dugula uste du Jaimek. Kontua ez da soilik euskara haurren hizkuntza izatea. Kontua da haurrek barneratu dutela euskara haurren eta helduen artean ineraktuatzeko hizkuntza dela. Haurrek ikasi dute helduekin euskaraz hitz egin behar dutela, baina euren artean gaztelaniaz egin dezaketela


Argi bat hil da munduan, Giristino katoliko guzien Aita, Leon Hamahirugarrenak iragan astelehen arratsaldeko lauak irian eman du azken hatsa.\nZenbeit egun huntan ja piru batek zaukala erran ditake haren bizia. Betidanik ere ahul aire izana zen; xuhail eta mehe; nehork ez omen baitzuen usteko bertze orduz, hura ikustearekin, hoinbertze zaharturen zela: 94 garren urtean zen; hogoita seigarrena zuen, Aita Saindu zela. Guti heltzen dire adin hortara, bereziki kargu horri darraizkon lan, buru hauste, griña handiekin.\nGutiago dire oraino, Aita Saindu izendatuz geroz, hoin luzaz ihardoki dutenak. Bakar batzu, bizpahiru, hogoita bortz urteko hori jo dutenak.\nHetarik biga, hau eta hunen aitzinekoa, Pio Bederatzigarrena saindu baten orroitzapena utzirik hil zena, duela hogoi-ta sei urte.\nHau izendatu zelarik, 67 urtetan, ja ordukotz lanak, bere karrak eta irudiz adinak ere higatuxea, zioten anitzek, ez ginuela behingo Aita Saindu. Eta horra zer erran ditaken! Noiz eta ere baitzuen Elizak buruzagi on baten beharrena, orduan dio Jinkoak eman, itxura guzien kontra, egundaino izan diren iraunkorrenetarik bat.\nAspaldian ikusten zuten guziek, gizon jakintsun handi ala gutarteko edozoin, oro xoraturik zauden haren ateraldi on, zuhur, biotz altxagarriei.\nNausitasuna eta eztitasuna biak bazauzkan. Behatze bat omen zuen guziz, ezin ahantzizkoa, iduri arimen zolaraino ikusten zuela.\nBizkitartean bihotzez baino are gehiagokoa zen buruz.\nHarekin egitekorik zuten guziek ba eta gure erlisionearen etsairik handienek (sorraio piltzar batzuz bertze orok) zioten eta diote goraki Elizaren buruzagi eta edozoin gizon bilkuraren nausi handi izan diren handienetarik bat zela.\nEz baita erraiteko baizik, itxurarik ahulenarekin badoakela bardin adimendurik azkarrena; eta gutartean berean ere ikusten duguna, iduriz beti erikor diren batzu burdinaz eginikako batzu bezen bizikor direla, edo bizikorrago.\nDena den, beti Aita Saindu hori hala bizi izan da eta hil, nola ezkozko argi bat; osasunez beti herbait, buruz beti oso; bere begi ernea, urrun eta goradanik gauzak ikusten zituena, eta bere gogo zaila, egun eta gau, mundu katoliko guziaren goiti-beheitiei zeratxizkotela.\nHoinbertze eta hoin ondorio minezko egitekoei buru eginez, irautea bera zerbeit duzu. Bainan irauteaz bertzerik egin baitu hunek!\nEzen egiazko argi izan da Eliza guziarentzat. Zer eta zenbat irakaspen ez du eman eta hedatu bazter guzietarat, batzutan Eliza guziari mintzo zelarik, bertzetan erresuma edo herrialde bakotxari, banazka, behar arau.\nGizonak gizonki, giristinoak giristinoki bizitzeko jakin eta egin, eta beti gogoan atxiki behar lituzken egiarik eta eginbiderik handienak; egungo egunean gehienik ahanzterat gure kaltetan ekarriak diren guziak, hunkitu ditu, eta batzu ezin gehiago kartsuki, sarkorki aipatu, osoki gor eta gogor ez direnek aditzeko heinean.\nHala nola ezkontza, haurren altxatzea, nausi-langilen arteko batasuna, orok elgar jasanez eta lagunduz bizitzeko eginbidea. Buruzagien beren, eta heieri buruz bertzen zuzenak eta obligazioneak; gobernamenduekilako bakea; etsaiari ihardokitzeko, gizon zuhur guziek elgarri esku emaitea; familian, bakartasunean, herrian, munduan baitezpadako den erlisionearen beharra... hoik eta holako zer ez du eta zenbat aldiz, parada zuen guziez, erakutsi, bai ahoz buruz-buru ikusten zituenei, bai eta izkribuz, haren hitza hel zitzakioketen guziei.\nBereziki azken huntarat, hiltzeaz orroitzearekin, bihotz ilundura batek hartzen zuen, Ebanjelioko hitz hunkigarriak bere egiten bezala zituelarik: «Zenbat aldiz, mundu esker-gabea, ez ditut nere ahalak egin, hire haur guziak bakean elgarretara bildu nahiz, eta ez nuzue sinetsi!»\nBihotzmin berezi batekin erraiten zuen hori Frantziari eta Frantziako gizon buruzagiei mintzo zitzaielarik. Azkenerat boza histen zitzaion eta begiak bustitzen, Frantziaz mintzatzearekin.\nZer ez du izan iresteko ja aspaldiko urtetan; eta geroago-ta gehiago.\nHura beti eztitik, bertzeak idorretik, eta beti ahal bezen tzarretik.\nAzkenekotz, gure gobernamendu nahasi tzarrarekilakoa osoki hautsia ez zuen... bainan hartarainokoak oro.\nHala nola urtea baino gehiago badu, gure diosesan apezpikurik ez dukegula, minixtroen gaixtakeriaz. Noiz arte? Jinkoak daki!\nHolako gizonen eskuko gireno, ez dukegu neholere deus onik.\nAnartean, ez dago lan ttipiei lotzeari Aita Saindu hilaren ordain izendaturen dena, nor nahi izan dadin.\nJinkoak urrikari duela Eliza, eta digula lehenbailehen Aita Saindu ahaldun kartsu bat!


Iturri Agortua — Eibar.ORG | Eibarko peoria\nHemen zaude: Hasiera / Blogak / Isiluneen Sekretua / Iturri Agortua\netiketak: Eibar.org, Iturri_agortua, Alfonso_Guilló, Oinaztargiak, Isiluneen_Sekretua\nNemesio Etxaniz artista hutsa zen. Nik 15-16 (1961?) urterekin ezagutu nuen kasualitatez. Donostiako Amaran bizi zen, apaiz, eta Mikel Larrañaga etxe berean, apopilo. Behin Donostian geratu behar izan nuen lotan (Eibar oso urruti zegoen) eta Mikelek bere etxera eraman ninduen. Hantxe ezagutu nuen Nemesio Etxaniz.\nGero, 1963an edo, kantaldi bat antolatu nahi izan genuen Kulturalean, eta Nemesiok berak eskaini zigun Benito Lertxundi, Xabier Lete edo Lourdes Iriondo izeneko gazteren batzuk "bidaltzea". Horretan geratu ginen, baina eguna heldu, esandako kantariren batek 'kale' egin eta, ordezkoak egiteko, Nemesio bera etorri zitzaigun. Taula gainera igo eta, sotana eta guzti, kantatu eta txa-txa-txan dantza egin zigun. Eta denok zoratzen.\nHara, euskaraz ikasten ari nintzela handik eta hemendik entzuten nuena zurrupatzen nuen eta, Loiola Herri Irratian, Arraten, eta etxe partikularren bateko diskoren bat, nik ez dakit ze bidetik, Nemesioren kanta umoretsuaren leloa ikasi nuen: "Agur, agur, agur, ilargira noa".\nAlbiste hau prestatzean wikipedian irakurri nuen haren bizitza eta asko identifikatu nintzen haren filosofia "kanpoko"(munduko) musika euskaraz jarri behar genuela eta bat dator zuk aipaturiko pasadizuarekin.


Hasiera » Albiste Turistikoak » Hawaii bisitariek gutxiago gastatzen dute\nHawaii bisitariek gutxiago gastatzen dute\nOiasso uharteetako bisitariek 8.88 mila milioi dolar gastatu dituzte 2019ko lehen seihilekoan, ehuneko 2.0 gutxitu dira 2018ko epe berarekin alderatuta, gaur argitaratutako lehen estatistiken arabera Hawaii Turismo Agintaritza (HTA). Ekainean, bisitarien guztizko gastua% 2.8 hazi zen duela urtebetekoarekin alderatuta.\nOstatu iragankorren gaineko Zergaren (TAT) turismo dolarrek 2019ko lehen seihilekoan estatu mailan hamarnaka ekitaldi eta ekimen komunitario finantzatzen lagundu zuten, besteak beste, Honolulu Jaialdia, Pan Pacific Festival, hainbat King Kamehameha Celebration ekitaldiak, eta LEI (Lidergoa, Esplorazioa eta Inspirazioa) Programa, Hawaii Batxilergoko ikasleak bidaietan eta ostalaritzan karrerak egitera bultzatzen dituena.\n2019ko lehen seihilekoan bisitarien guztizko gastua AEBetako Mendebaldetik (+% 2.7 3.45 mila milioi dolar arte) handitu zen, baina AEBetako Ekialdetik (% -1.2 eta 2.40 mila milioi dolar), Japonian (% -2.7 eta 1.05 mila milioi dolar), Kanadan (% -1.7) 635.9 milioi dolarrekoak) eta nazioarteko beste merkatu guztiak (% -13.6ko 1.33 milioi dolarrekoak) duela urtebete aldean.\nEstatu mailan, eguneroko batez besteko gastua 196 $ -ra jaitsi zen pertsona bakoitzeko ... IRAKURRI ARTIKULU OSOA HAWAIINEWS.ONLINE webgunean.


Eusko Irratiko kontratazioen erregularizazio prozesuaz | LAB - EITB\nEITBko LABek berriro salatu nahi du, EITBko zuzendaritzak Eusko Irratian bere kabuz ezarritako EEEak, egiturako plantila baten negoziaketa aukera urratu egin zuela. Izan ere, akordioan hauxe jasotzen zen, 2016ko amaieran behin prozesua amaituta, egiturako plantila langile batzordeekin negoziatu beharra. Argi dugu, arazo ekonomikoa, erabaki politiko baten ondorioa dela, izan ere Eusko Jaurlaritza da EITBn murrizketa agindu duena irizpide politikoen arabera.\nEITBko LABek bestalde, ezinbestekotzat jotzen du, Komunikabide Publiko batean, lanpostua eskuratzeko prozedurak gardena izan behar duela eta beti, berdintasuna, gaitasuna eta merezimendua bermatuz.\nSententziari helegitea jarriko dioten ELAk, CCOOek eta ESKek ez dute iritzi bera; batzuentzat euskara izan da gai baztertzailea, besteentzat kontratu «indefinido no fijo» dutenei bakarrik aplikatzea EEEa.\nSindikatu hauek argitu beharko dute, beraientzat gauza bera den Deialdi Publiko baten bidez lortutako lanpostua edo beste bide irregular batetik lortutako kontratu mugagabe ez finkoa. EITBko LABek kontratazio sistema objetibo eta garden baten defentsa egiten segiko du eta DEIALDI PUBLIKO hau azken muturrera eramatea exijitzen du.


Ordizia Rugby Elkartea » 18 eta 16 urtez azpikoen errugbiko finalerdiak jokatuko dira larunbatean Ordizian\nAsteburu honetan mutilen senior taldeek kanpokoan jokatuko duten arren, errugbi jardunaldi indartsua izango da Ordizian larunbatean. Goizean 14 urtez azpikoek ekingo diote, 10:30ean hasita, Gaztediren kontra.Bi partidu jokatuko dituzte. Ondoren, 13:00etan, nesken txanda izango da, senior mailan, Hernani eta Atletico de San Sebastian kluben artean osatutako taldearen kontra.\nEguna borobiltzeko, arratsaldean Euskadiko txapelketako finalerdiak jokatuko dira 18 eta 16 urtez azpikoen ligetan. Ordiziako bi taldeek liga erregularrean toki hoberenean bukatzeagatik etxean jokatuko dute. Hala, Labe Lan Ordizia taldeak Iruñeko La Unica izango du aurrean 16:00etan hasiko den partiduak, eta ondoren Garabi Ordiziaren txanda izango da, 17:30ean zehatz mehatz, Durango/Elorrioren kontra. Garabi liga erregularrean lehen postuan geratu da eta finalerdia irabaziko balu, finala ere etxean jokatuko du. Bi finalerdiotako ikusmina sortu da eta edonork irabazi dezake. Akats txikiak zaindu beharko dira irabazteko. Zale askoren presentzia espero da harmailan. Eskertuko da denen bultzada.


Abanto-Zierbenako Udala - Abanto Zierbena Irisgarritasuna. Gallartako Nueva Avenida kalea eraldatzen hasi da\nAbanto Zierbena Irisgarritasuna. Gallartako Nueva Avenida kalea eraldatzen hasi da\nGallartako Nueva Avenida kalea, Dolores Ibarruri institutuaren eta osasun-zentroaren parean dagoena, eraldatzen hasi da, oinezkoentzako eta ibilgailuentzako irisgarritasuna eta segurtasuna hobetzeko helburuarekin.\n“Aste honetan, lanak hasi dira udalerriko erdiguneko eremu horretan; igarobide nagusienetakoa da, eta, beraz, Gallartako herritarrek asko erabiltzen dute. Lehenengo fasean bi metroko zabalerako oinezkoentzako espaloia jarriko da, instituturen alboan. Horretarako, oinezkoentzako bi bide egokituko dira, eta baterian aparkatzeko 14 plaza berri sortuko dira Dolores Ibarruri institutuaren ondoan. Horretarako, 2,60 metroko altuerako hormigoi armatuzko horma berria egingo da, Dolores Ibarruri BHI institutuko ezpondari eusteko”, azaldu du Abanto Zierbenako alkate Maite Etxebarriak.\nHorrela, zabalera nahikoa lortuko da bidearen alboan. Horrez gain, autobus-geltoki berria jarriko da, espaloiaren kokapen berria aintzat hartuta. Bidearekiko plataforma independentea egingo da autobus-geltokirako, hori dela eta trafikoa moztea ekiditeko.\nAzkenik, trazatuari jarraitutasuna emateko, oinezkoen pasabide berri bat jarriko da egoitzaren aurrean. Hasiera batean egungo espaloiarekin lotuko da, eta, gero, bigarren fasea exekutatzen denean, behin betiko lotu eta egokituko da.\nAnbulatorioaren aurreko oinezkoen pasabidea ere aldatuko da, Nueva Avenida kalerantz atzera eramanez.\n“Jarduketa garrantzitsua denez, egin beharreko inbertsioa ere handia izango da: 210.000 euro. Baina etorkizunera begirako inbertsioa da; izan ere, gune hori dinamizatuko du, eta, eraldaketari esker, herritar guztientzako seguruagoa, erosoagoa eta praktikoagoa izango da. Gainera, aparkatzeko plaza berriak egingo dira, eta, osasun-zentroa eta egoitza bertan izanda, hori ere oso garrantzitsua da", azaldu du Etxebarriak.\nBigarren fasean, biribilgune txiki bat jarriko da Nueva Avenida kalea eta El Minero etorbidearen arteko bidegurutzean. Horrez gain, espaloia handituko da zahar-egoitzaren aldean, luzera osoan zehar bi metroko zabalera lortzeko.\nGune hori konpondu eta optimizatzeko formula horrek bat egiten du udalerrira sartzeko bide guztietan 50 km/h-tik beherako abiadura ezartzeko neurriarekin. Gune horretan, Gallartako bide nagusia den El Minero etorbide osoan jada indarrean sartutako mugapena ezarriko da; zehazki, 30 km/h-ra mugatuko da, hirigunea baita.\nBigarren fasea garatzeko, denbora tarte bat eskaini beharko zaio proba pilotuari, biribilgunearen funtzionamendua sakon aztertzeko. Hori dela eta, fase hori hurrengo legealdian egingo da.\n“Jarduketa sakon aztertu dugu, Gallartako gune nagusi batean emaitza onak lortzean baitatza; bertan, oinezkoak eta ibilgailuak ibiltzen dira, eta autobus-geltokia ere badago. Espero dugu esku-hartzearen ondoren bidegurutze horrek askoz hobeto funtzionatzea herritar guztiontzako”, azpimarratu du Maite Etxebarria alkateak.


haserretu - Elhuyar dictionaries\nhaserretu, haserre(tu), haserretzen\n1 da ad. enfadarse, enojarse, enfurecerse\nzergatik haserretzen zara nirekin?: ¿por qué te enfadas conmigo?\namarekin haserretu da: se ha enfadado con su madre\n2 da ad. embravecerse\nitsasoa haserretzen denean: cuando la mar se embravece\n3 du ad. enfadar, hacer enfadar, producir enfado\nMariak asko haserretzen nau: María me hace enfadar mucho\nhaserretu, haserre(tu), haserretzen *Examples are automatically obtained from dabilena\n...haserretu\t...o disfrazaren saria? Azken bi urteetako irabazleak HASERRE GAUDE.ZORIONAKLanda2009-08-24 17:04:37Erantzun kopurua: ...\n...maren europar ordezkaria zur eta lur eta haserre itzuli da Madrildik Suitzara, Espainiako Gobernuarekin egit...\n...rekin: "Gauetan esnatu eta ezin lokartu nagoenean, haserretzen naizenean, haurrak gaixorik daudenean, aitarengana hurbiltz...\n...lehengusu batek erre egiten zuen, eta amandrea haserretu egiten zen. Neskek erretzea ez zen ...\n...ak elkarrekin ibiltzen ziren jostatzen. Gurasoak haserretzen ziren batzuetan, gutxitan baina. Senide pila...\n...zutea nahiago nuela erabaki nuen. Haserre, haserre amaitzen bainuen eguna...\nAuzoak elkarregaz ez dira berbarik egiten, danak hasarre dauzâ. Arrazoi faltarik ez zuen, ...\nOrduan, liberalek haserretu plantak egin zituzten, iruzkin bihozgabe hura zela eta. Wil...\n...nuetxeen ordez kiroldegia egin zezaketela dio, haserre . «Aberatsentzat bainuetxeak egitea baino hobe litzateke kir...\nIldo horretan, Ernesto Valverde oso haserre agertu zen Benito Villamarinen jokatutako ligako azken part...\nKanpoan geratzen dena haserretu egiten da, zure titular batek transzendentzia eduki dezake hurrengo egunean, ...>\nEl que se queda fuera se enfada, un titular tuyo puede tener trascendencia al día siguiente...\nZoriari notarik uzten ez zion perfekzionista hark, ezagutu zutenen arabera inoiz haserre ez zegoen gizon atsegin hark, efemeride handi honetan “opari” hau merezi zuen.>\nJesús Guridi, un perfeccionista al que no le gustaba dejar ninguna nota al azar, un hombre afable al que, según quienes lo conocieron, era difícil verle enfadado, se merecía este “obsequio” en esta efemérides tan importante.\nNi haserretzen naizenean, esaterako, niretzat bidegabea den egoera bat dagoelako eta horren gainean zerbait egin behar dudalako sortzen zait emozio hori; gutako bakoitzak zer egiten duen beste kontu bat da.>\nPor ejemplo, cuando me enfado esa emoción viene debido a que hay una circunstancia que a mí me resulta injusta y sobre la que tengo que actuar; otra cosa es cómo actúe cada uno.\nEta hori behar bezala onartzean haserre egoteko gogoa duzu, horren aurka altxatzeko gogoa duzu.>\nY cuando aceptas esto de forma adecuada, te dan ganas de estar enfadado, te dan ganas de rebelarte.


Ziegatik kaleratutakoak | Kultura | Berria\nIbon Muñoaren 'Ainarak herrira itzuliko dira' bertso liburua eta Ekaitz Sirventek itzulitako Mandelaren autobiografia kaleratu ditu Ataramiñek\nJon Benito eta Ataramiñeko Mitxel Sarasketa eta Oier Gonzalez. M. DEL VALLE/ ARP\n2014ko azaroak 29 - Bilbo\n«Hamabi urte hainbeste aje/ hormatzar hauen barnean,/ sasoi loriak geratu ziren/ dilindan iraganean,/ kurrilo aldrak urrian dira/ igaro hega betean,/ hantxe ikusi nahi genituzke/ gure sorterri maitean». Orain bi urte idatzi zituen bertso horiek Ibon Muñoa Arizmendiarrieta euskal presoak, Cadizko (Espainia) Puerto I espetxean zegoela kartzelan sartu zutenetik hamabi urte bete zirenean. Ainarak herrira itzuliko dira liburuan bildu dituzte orain Muñoak 2011tik 2013ra bitarte idatzitako bertsoak, eta idazleak espetxean hamalaugarren urtea betetzen duenean heldu dira kalera. Euskal presoen sorkuntza lanak argitaratzen dituen Ataramiñe argitaletxeak kaleratu du liburua. Hainbat euskal presoren sorkuntza lanak batzen dituen liburu kolektibo bat eta Ekaitz Sirvent presoak itzulitako Urte ilunak liburua ere kaleratu dituzte. Nelson Mandelaren Long Walk to Freedom autobiografiako kartzela urteak kontatzen dituen atala, hain zuzen ere. «Kartzelako murruak pasatzen lortzea da kartzelako literaturak duen arazo nagusietariko bat», zehaztu du Mitxel Sarasketa Ataramiñe Elkarteko kideak. «Liburuak argitaratzean horregatik esaten dugu liburuak kaleratu egin ditugula».\nDurangoko Azokan postua jarriko dute aurten ere Ataramiñe Elkarteko kideek, eta han egongo dira aurten kaleratutako liburu guztiak salgai. Hemendik aurrera, harpidetza sistema bat jarriko dute martxan, halere. Liburuak eskuragarriago jartzea da ideia, egun maiz ez baita erraza izaten liburuak lortzea. Bidalketa gasturik gabe liburuak etxera bidaliko dizkie Elkarteak harpidetza egiten dutenei.


Sabaizako finka (Ezporogi), azienda autoktonoa hazteko errefentziazko zentroa. Noticias de Navarra\nSabaizako finka (Ezporogi), azienda autoktonoa hazteko errefentziazko zentroa\nForu Gobernuak zaldi nafarraren 230 ale eta betizu pirenaikoaren 40 ale zaintzen ditu Nafarroako baso-ondareari atxikitako finka honetan\nNAVARRA.ES - Domingo, 19 de Agosto de 2018 - Actualizado a las 20:44h\nSabaizako finka (Ezporogi), Foru Komunitateko baso-ondareari atxikitakoa, Nafarroako azienda autoktonoaren eta bereziki galtzeko arriskuan dagoen zalditxo nafarra delako arrazaren hazkunderako erreferentziazko zentro bilakatu da.\nFinkak 3.400 hektareako luze-zabala du eta zalditxo nafarraren 230 ale ditu gaur egun, baina betizu pirenaikoaren 40 ale ere, berriz ere hazteko, Sabaizan bertan kokatuta dauden bi saroi estaliren eta Gardalaingo txabola baten laguntzaz.\nFinkaren instalazioetara egin berri duen bisitaren ondoren, Landa Garapen, Ingurumen eta Toki Administrazioko kontseilari Isabel Elizaldek departamentuak azienda autoktonoa berreskuratzeko proiektu honen alde egina duen apustua berretsi eta instalazio hauek hobetzeko inbertsioak bideratu behar direla nabarmendu zuen, bertan egiten ari den lanaren garrantzi, espezializazio eta kalitatearen harira. Natura Ingurumenaren Zerbitzua Sabaiza kudeatzeaz arduratzen da GAN-NIK (Nafarroako Ingurumen Kudeaketa) enpresarekin batera, eta INTIA enpresa publikoak desagertzeko arriskuan dauden azienda-arraza autoktonoak zaintzen ditu finka honetan, Nafarroako Baso Ondareko beste batzuetan egiten duen bezalaxe. Sabaizan mantentzen ari den zalditxo nafarraren populazioaz gain, INTIAk galtzeko arriskuan dagoen betizu izeneko Europako azken basa-behiaren talde bat mantentzen du Sastoian (Urraulgoiti).\nInstalazioak hobetzeko nahiz klima aldaketara egokitutako oihanzaintzan eta larreetan esperimentatzeko inbertsio berriak\nHorren harira, Elizalde kontseilari buru duen Departamentuak 122.304 euroko inbertsioa aurreikusia du 2018rako behi-azienden nabea egokitzeko eta ur-instalazioa, biltegia nahiz larreak hobetzeko, eta horrekin batera, Nafarroa klima-aldaketara egokitzea xede duen LIFE NADAPTA europar proiektuak kofinantzaturiko 114.000 euroko inbertsio osagarria ere eginen da. Azken honen bitartez, luberritze-lanak, suebakiak, sastraka kentzeko lanak, itxiturak, ereiteak, bideak, ur-putzuak, teknifikazioa eta finkarako beste ekipamendu batzuk bideratuko dira.\nLIFE NADAPTA proiektuaren bazkidea den aldetik, INTIAk Sabaizara eraman du klima-aldaketak ekosistema mediterraneoan eragin dezakeen kalte-arriskuari buruzko esperimentazioa. Hartara, eredutzat erabil daitekeen oihanzaintza nahiz abeltzaintzarako maneiu-sistema bat proposatu eta monitorizatzea da Nadaptak Sabaizarako duen helburua, betiere klima-aldaketara egokitzeko gaitasun handiagoa duten oihan-masen eta larren mesedetan eta Sabaiza bezalako mendi mediterraneoetan gerta daitezkeen suteen aurka borrokatzen laguntzeko asmoz. Laburbilduz, aziendak mendietan behar bezala maneiatuz gero, sute arriskua murrizteko aukera dagoela frogatu nahi da.\nZalditxoak kontserbatzeko maneiua\n2008az geroztik, finkan, aziendak maneiatzeko hiru unitate handi daude: Sabaiza, Gardalain eta Julio, eta hirurek era autonomoan funtzionatzen dute. Hiru abeltzaintza hauen bideragarritasuna bermatzeko eta finka oihanzaintzaren irizpideen arabera kudeatzeko, 2018ko udazkenean Julioko unitateko instalazioen osagarri gisa baliatuko diren 16 hektarea larre eta abeltzaintzan erabiltzeko behar den azpiegitura prestatzea aurreikusi da.\nZaldien maneiuari dagokionez, helburua zaldi nafarren taldearen arraza-garbitasunari eutsi eta, ahal den neurrian, ugaritzea da. Estaltzeen ondoren, ugalketaren kontrola antolatzen da, eta udan, ekografien laguntzaz egiten da ernaldien jarraipena. Irailean, arreak baztertu eta saroira eramaten dira, eta azaro-abenduan, emeak bildu, parasitoak garbitu eta titia kentzen zaie zaldikumeei.\nOndoren, bizirik jarraituko duten animaliak aukeratzen dira, jakitzat erabiliko direnetatik bereiziz, eta emeek negua eta udaberria bazkalekuan igarotzen dituzte. Aziendaren maneiu honen helburua, zaldien taldea mantentzen laguntzeaz gain, finkaren lursailean ekoizpen orekatua bultzatzea da (larreetan nahiz basoetan), gehiegizko abeltzaintza baztertuz eta erosio arriskua nahiz gutxiegizko abeltzaintzari lotutako sasitzaren hazkundea eta sute arriskua saihestuz. Sistema hau eredu gisa erabili ahalko da Nafarroako mendi mediterraneoaren zati handi batean.


"Gauza desberdinak egiten aritu bagara ere, ez dugu gure burua inon eroso topatu" - Noticias de Gipuzkoa\nMiriam Saldias eta Igone Saldias berrobin baratzagintza proiektu bat duten ahizpak\n"Gauza desberdinak egiten aritu bagara ere, ez dugu gure burua inon eroso topatu"\n22.11.2020 | 01:14\nMiriam Saldias eta Igone Saldias Berrobin duten baratzean. Argazkia: Iker Azurmendi\nMiriam Saldias eta Igone Saldias ahizpa berrobitarrak txikitatik aritu izan dira familiako baserrian laguntzen. "Gu ez gara baserrian jaio, izan ere, erre egin baitzen gu jaio aurretik. Baina familia osoa baserriaren inguruan bizi gara eta baratzagintzako proiektua dugu esku artean", azaldu du Miriam Saldiasek.\nTxikitatik baserri inguruan bizi arren, gurasoek beste ikasketa ba-tzuk egitera animatu zituzten bi ahizpa hauek ere. "Ahizpak eta biok ikasketak egin ditugu, izan ere, baserri munduan jaio garen gehienoi beti bultzatzen baikaituzte ikasketak egitera, baserritik ezin dela bizi argudiatuz. Hori horrela, nire ahizpa Igone abokatua da, eta ni berriz, arkitekto teknikoa", esan du Saldiasek.\nEnpresa batzuetan lanean aritu dira bakoitzari dagokion lanbidean, baina ez omen zuten "beraien lekua" aurkitzen toki horietan. Saldias ahizpen osabak betidanik izan du bara-tza ekologikoa Berrobin eta hari laguntzeko asmoz, baserrira itzuli ziren lanera iaz. Horrela "bizitzari zentzu bat" bilatzera iritsi dira biak ala biak. "Niretzat salto hau egiteak garrantzi handia izan du. Ahizpak eta biok 30 urte inguru ditugu orain, eta bizitza osoan zehar gauza desberdinak egiten aritu bagara ere, ez dugu gure burua inon eroso topatu. Horrek ez du esan nahi orain bizimodu erraza aukeratu dugunik, baina bertako elikagai osasuntsuak ekoizten ditugu eta ikasteko asko geratu arren, pozik gaude hartutako erabakiarekin", aitortu du.\nBaratzean ekoiztutako barazkiak, duela 16 urtetik ama eta izebak Tolosan duten Soronea denda ekologikoan saltzen dituzte, gainera. "Baserrian lanean aritzeko diru-laguntzak aurten eman dizkigute. Hori baliatuta, goizetan ahizpak dendan egiten du lan eta arratsaldetan baserrian. Eta nik, berriz, alderantziz", azaldu du. Denboraldiko produktu guztiak saltzen dituzte denda ekologikoan, garaian garaiko barietate guztiak landatzen saiatzen baitira.\nMomentuz baratzean dabiltza lanean, baina "transformazio gune bat" sortu nahi dute produktuak saldu ahal izateko eta baserria autosufizientea izateko: "Gure helburua baratza handitzea da eta etorkizunean online saltzea ere gustatuko li-tzaiguke. Sukalde bat ere eraiki nahi dugu baserrian eta bertan, adibidez, gure barazkiekin egindako hanburgesa begetalak saldu nahiko genituzke", azaldu du.\nEz dakite "eraldaketa" hori noiz eta nola egingo duten, baina momentuz baserrira itzultzeko erabakiarekin "oso pozik" omen daude Saldias ahizpak.\nEtorkizunean baratzako elikagaiak 'online' saltzea eta baserrian bertan "eraldaketa gune" bat sortzea da Saldias ahizpen helburua\nBaserriko belaunaldi berriak. Economía\n"Astebeterako beste pertsona bati dena erakustea konplikatua da". Economía\n"Txikitan baserria maite baduzu ere, bizitza erosoago bat bilatzen saiatzen zara". Economía


Gaitzaren bila – Tropela.eus bloga\nBidaltzailea:Inaxio Esnaola\t 2007-07-26 2007-07-26 10 iruzkin Gaitzaren bila sarreran\nGainontzeko kiroletan gertatzen den bezala kolpe, zigor eta abarrak kirolariek eramaten dituzue. Antza, errudun bakarrak zarete. Harrapatu arte dena da lehia, ezta? Alexander, Cristian, Michael,… Errepidean zuen bizibidea ondo burutzeko lehenbizi laborategietan lan egiten duzue. Baina zeinek bultzatuta? Bizitzan zehar maillot ezberdinak janzteko aukera izaten duzue, dena ondo joanez gero. Berez biluztasuna publizitate eta diruz estaltzen duzue. Babes ekonomiko bat lortu. Baina benetako babesik ez da zuentzat. Gaitza agertzen denean denak dira punta-puntako mediku. Batez ere lasterketetan garrasi egiten dizueten manager horiek. Salbuespenak beti daude, noski. Jartzen dizkizueten mendate, etapa eta erokerien aurrean normala jasate bide ilegal horien bila joatea. Baina, arren, erantzun. Non hasten da benetako gaitza?\nAlexander (Petropavlosk, 1973), gogorra izan behar du. Iazko Tourrean parte hartzeko aukerarik ez zenuen izan eta Espainiako Itzulia irabazi zenuen. Aurten aurre-denboraldia “zintzoki” eman duzu Frantziako Itzulia prestatzen. Taldea ere zure gisara antolatu duzu hainbat herrikide eta puntako txirrindulariekin. Inbidia ere sortu omen duzue. Batez ere Dauphine Libere lasterketan egindakoaren ondoren. Baina benetako itzulian inertziatik atera eta zorte txarra izan duzu. Erorikoak, egun txarrak, oinazeak,… Berpizkundea, indar erakustaldia, bi garaipen,… Txirrindularitzaren paradoxa bezala har daiteke aurten egin duzuna. Edo errazenera jo eta dopatu egin zarela. Frogak omen daude. Zuk behintzat erruduntzat duzu zure burua. Taldeak ez zaitu babestu. Alexander, agur esan diguzu ekaitzaren lehen trumoia utzita.\nCristian (Asola, 1972), benetan gogorra izan behar du. Askorentzat, harrigarria ere izan da. Alexander baina lehenago egin zenuen okerra. Laborategiek halaxe diote, bederen. Harrigarria ere, soinean daramazun maillota frantziarra izatea. Agian badu lotura “atzerapenarekin”. Zuk, ordea, ez duzu zortea izan Frantzian jaiotzeko. Italiarra zu. Nolanahi ere, ez da lehen aldia honelako kontuetan nahasten zarela, ezta? Edo agian nahastu zaituzte. Tropelean beti izan duzu txirrindulari bihurriaren izaera. Baita jenio txarrarena ere. Urrezko garaiak joaten direla. Baina beti egongo dira “lau” zure iragana, oraina bihurtu eta suntsituko dutenak. Gainontzekoak bezala errugabea zara kontrakoa demostratu arte. Lasai Moreni, txirrindularitza sobera ezagutzen duzula. Hori bai, zuri ere taldeak bizkarra eman dizu eta taldekideek ez dut uste ondo begiratuko dizutenik. Zu izan zara tximista.\nMichael (Holbaek, 1974), oso gogorra izan behar du. Batez ere, lau etapa falta direnean Frantziako Itzulia amaitzeko zu lider “sendo” izanda. Bai, sendotasuna aipatzearena ironia bat zen, zure argazkiak ikusita zur eta lur geratzen baikara. Mexiko edo Dolomitetara joan beharko gara lortu duzun figurinaren bila. Baina joan gaitezen gaitz honen “piñoi handira”. Zuk ere bi garaipen behar izan dituzu susmoak egi bihurtzeko. Alexanderri ere gauza bera gertatu zitzaion. Baina zure kasua haratago doa. Liderra zinen. Sendoa, kilometroekin irabazitakoa. Agian ez errepidekoak soilik. Zure federazioak gogor egin zuen zure aurka Tourraren aurretik eta, Olinpiar Joko zein Munduko Txapelketara joatea galarazi zizun. Kontrolak ez pasatzeagatik. Bai, Michael, sarritan pentsatuko zenuen “kontrola” denek pasa behar dutela. Ez kirolariek soilik. Baina badakizu nolakoa den mundu hau. Taldea, ordea, federazioak esandakoa ahaztu eta babestu egin zintuen. Maillota, ordea, azkar kendu dizute. Baita Tourra ere. Aurten, ez itzuli handirik, ez olinpiar jokoak, ezta mundialak ere. Baina okerrena zera da. Zure irudia garbitzeko aukera ez izatea. Benetan gaitzaren hatzaparretan erori zara edo inbidia-frantziar-errepresibo baten konspirazioak akabatu zaitu? Zu zara, hortaz, jazoeraren zaparrada. Mediatikoa, noski.\n… (…, …), gogorra izan behar du…\n1998. urteko itzulira itzuli garela dirudi. Finean, itzuliak “itzuli” direlako.\nBidaltzailea:Inaxio Esnaola 2007-07-26 2007-07-26 Hemen argitaratua:Frantziako Tourra


Lehen gizakiak | Filosofía y ética | Xuletas, chuletas para exámenes, apuntes y trabajos\nEscrito el 21 de Octubre de 2019 en vasco con un tamaño de 6,78 KB\nHominizazio prozesuan, gizakiaren aldaketa anatomikoak, fisiologikoak edo genetikoak ikertzen dira. Humanizazioan, aldiz, giza espezieak izandako garapen kulturala ikasten da. Gizakiak bere konzientziaren berri izaterakoan, existentziarekin erlazionatutako arauak, ohiturak edo esplikazioak asmatu zituen. Garapen biologiko baten adibide izateaz gain, eboluzio kulturalaren emaitza gara ere. Gizakiak kultura sortzen duen momentutik(ehizatzeko teknikak, erlazionatzeko ohiturak, komunikatzeko hizkuntzak...), humanizazioa martxan jarri da. Beraz, humanizazioak kulturaren eta adimenaren eraginez sortutako aldaketak ikertzen ditu.\nIkerketa zientifikoa: Euskal gizaki prehistorikoaren jatorria\nBarandiaranek Alemaniako, Frantziako edo Ingalaterrako antropologoek burututako ikerketak bere teoriaren abiapuntu izan zituen. Europako ikerlarientzat, duela 200 mila urte, Afrikako kontinentean Homo Sapiens giza taldea sortu zen. Superbibentzi arrazoiak medio, Afrikako kontinentetik mugitzen hasi eta Europarantz(duela 100 mila urte), Asiarantz eta Amerikarantz abiatu ziren. Migrazio mugimendu hauek demostratuta daude bai Afrikan eta bai Europan ehundaka aztarnategi ikertu direlako.\nBarandiaranek bere ikerketa lana Euskal Herrira mugatu zuen. Bere iritzirako, duela 40 mila urte, Europatik etorritako Homo Sapiensak Euskal Herrira bertaratu ziren espazio fisikoa zegoelako(toki librea), klimatologia epela zelako, ehizarako edo nekazaritzarako egokia zelako, etab.\nJM. Barandiaranek egindako ikerketa arkeologikoei esker badakigu europear homo sapiensaren presentzia euskal herrian oso garrantzitsua izan zela.\nKantauri isurialdean bizitzen hasitako homo sapiens haiek ekonomia, gizartea eta kultura garatu zuten. Gizaki haiek identitate jakin bat gorde eta mantendu zuten.\nEuskal Herrian aurki daitekeen kultur-eredua histori-aurreko arbaso haien antzekoa da; beraz, euskal kultura europako kulturarik zaharrenetakoa litzateke.\nIdentitate berezia: Tradizioa gorde/mantendu baina aldi berean modernizatu\nXVII. Mendeko filosofo arrazionalista. Pentsamendu arrazionalaren eragile(eliza kristauarekin arazo larriak izandakoa, filosofoak pentsamendu askatasuna defendatzen baitzuen). Metodo zientifiko unibertsalaren bultzagilea: Obserbatu,Arrazoitu,Demostratu.\nKarl Marx: Biografia/Bibliografia\nKarl Marx Alemanian jaio eta Ingalaterran hil zen filosofo eta ekonomikalari garrantzitsua izan zen.\nAditu gisa, sistema kapitalistaren funtzionamendua ikertu zuen eta gizarte injustiziak injustizia ekonomikotan oinarritzen direla salatu zuen.\nMarxen pentsamendu filosofikoak sekulako eragina izan du gizartegintzan eta ekonomian, mugimendu sozialista, komunista eta anarkistak Marxengan topatu du bere oinarria.\nIdazlan nagusiak: “Manifestu komunista”(1848), “Das Kapital”(1871)\nLehen gizakiak nola asmatu sua Giza espeziearen jatorria Paleolitoko gizakiak Homo sapiens sapiens gizakiak nolakoak ziren Erromantizismoa euskal herrian Kultura gara


Eskolako materialaren %61,5ek badu akatsen bat | Consumer\nAtzemandako arazo gehienek etiketarekin dute zerikusia\nEgilea: mediatrader 2010-ko abuztuak 31\nEskola-materialaren %61,5ek badu akatsen bat, %95ek etiketatzeari lotua, Kontsumoko Institutu Nazionalak (INC) eskolarako 441 produkturen gainean egindako azterketa baten arabera. Gainera, 45 motxila mota aztertu dira, horietatik %37,7k betetzen dute araudia, eta errespetatzen ez duten produktuen artean, %88k etiketatzean akats bat dagoelako.\nINCk aztertutako eskola-erabilerako produktuak hauek izan ziren: modelatzeko jostailuak, arrastoa uzten duten jostailuak (pastel-olioko barrak, tekmperak, akuarelak, errotuladoreak), koloretako eta grafitoko arkatzak, askotariko eskola-materiala (zorrozkailuak, marrazketa-konpasak, borragomak) eta hatzetarako pinturak.\n2010-2011 ikasturtearen hasieran egindako azterketa horren datuak aurkeztean, Trinidad Jiménez Osasun eta Gizarte Politikako ministroak adierazi zuen txostenak adierazten duela “herritarren segurtasuna bermatuta dagoela eta produktu horien ehuneko txiki batek bakarrik izan dezakeela arriskuren bat, eta larria izanez gero, produktua berehala kendu eta suntsituko litzatekeela”.\nAztertutako 441 objektuetatik 170k (%38,5ek) indarrean dagoen araudia betetzen dute. Gainerako 271en artean, %95ek ez dute behar bezala betetzen etiketatzeari buruzko araudiak eskatzen duena, hala nola erantzulearen adierazpena (%31), ohar bereziak edo nahitaezko oharrak (%23) edo CE marka (%15). Beste ez-betetze batzuk hauek dira: kutsadura kimikoa (% 2), bereziki barioa; kalitate-faktoreak (% 2), ia guztiak aztertutako materialean zikinkeria dagoelako; eta segurtasun-faktoreak (% 1), gehienak erabilitako materialari dagozkionak.\nAztertutako 45 motxilei dagokienez, 17k (%37,7) betetzen dute indarrean dagoen araudia. Gainerakoen ez-betetzeen %88 produktuaren etiketatzeari eta aurkezpenari dagokio, bereziki, produktuaren osaerari, arduradunaren helbideari eta IFZ, IFK edo RNEri buruzko informazio edo datu okerrik ez egoteari. CE markaren betetze-mailari dagokionez, Osasun Sailak zehaztu du motxilek ez dutela etiketan sartu behar, jostailuak ez direlako, eta aztertutako 45 produktuetatik bostek baino ez dute sartzen. Araudia betetzen ez duten bizkar-zorroen beste %12k hutsuneak dituzte osaeran, oro har, benetako osaera eta etiketan adierazitakoa bat ez datozelako.\nEtiketatzeko oinarrizko arauak\nOsasun Sailak gogorarazi du produktu batek etiketatzeari buruzko oinarrizko arauak betetzen dituen egiaztatzeko, egiaztatu egin behar dela etiketak artikuluaren marka edo arduraduna adierazten duela eta, betiere, haren helbidea. Biztanleria-segmentu ahulenei zuzendutako produktuetan, hala nola ikasle txikiei buruzkoetan, beste baldintza batzuk ere badaude, hala nola CE marka -Europako Adostasuna- edo 36 hilabetetik beherakoentzat egokia ez den adierazten duen ikur grafikoa.\nEtiketan akats bat antzematen denean, banatzaileari zuzentzeko eskatzen zaio, kontsumitzaileak produktu horri buruzko informazio zuzena izan dezan, azaldu zuen Trinidad Jimenezek. Ministroak, gainera, kontsumoa arduratsua, osasungarria, segurua, solidarioa eta jasangarria izatea eskatu zien gurasoei.\nakatsak etiketa material escolar-eu mochilas-eu segurtasun\nLiburuak doan, testuliburuak erosteko laguntza autonomikoak\nEgilea: Azucena García, Marta Vázquez-Reina\nTestuliburuak alokatu eta trukatzea


Horri dagokionez, osasun-prestazio gutxi dago. Behin betiko tratamendurik ez dagoen arren, higiene-neurriek izugarri hobetu dezakete egoera. Aitzitik, gaitz hori ez bada, pixkanaka okerrera egiten du, eta hanturaz gain, mina eta infekzio mikotiko eta bakterianoak izateko arriskua agertzen dira. Horregatik, oso kontuz ibili behar da azalarekin, batez ere larruazaleko tolesturekin. Oso azal lehorra izan ohi da, babes-hesirik gabea eta bakterioak kutsatzeko arrisku handikoa. Sistema linfatikoak ez du funtzionatzen eta sistema immunologikoak ezin die aurre egin bakterio arruntei; beraz, profilaxi antibiotikoa beharko du maiz.\nLinfedemaren tratamendua kausaren, zein fasetan dagoen eta ukipenaren larritasunaren araberakoa da. Kasu larri eta aurreratuetan, tratamendu intentsiboa egin behar izaten da egunero, azala zaintzeaz gain, ariketa fisikoa, geruza anitzeko hesgailu ez-elastikoak eta eskuzko drainatze linfatikoa hartzen dituena. Ariketa funtsezkoa da koadroak okerrera egin ez dezan; hodi linfatikoek mugimendua behar dute fluxua berritzeko. Erresuma Batuan pertsonalizatu egiten dute tratamenduaren zati hori, baina adituak ez dira ados jarri egin beharreko ariketa-motarekin. Beheko gorputz-adarren goratzeak, uste denaren kontra, linfedemaren fase goiztiarrenetan baino ez du laguntzen.\nAriketa funtsezkoa da koadroak okerrera egin ez dezan, hodi linfatikoek mugimendua behar baitute fluxua berritzekoKonpresio-terapia arriskua duten eta hain larriak ez diren gaixoetan erabiltzen da. Tratamendu intentsiboa, forma larriagoak dituzten pazienteentzat, egunean lau astez sendatu behar da, edema ahalik eta azkarren murrizteko. Konpromiso handia da familiarentzat, pazientearentzat eta espezialistarentzat. Beheko gorputz-adarretan distortsioak dituzten pazienteak izaten dira, eta zauri exudatiboak izaten dituzte. Bestalde, eskuzko masaje linfatikoa oso garrantzitsua da hanturarik bada, sistema linfatiko osoa hobetzen baitu. Batzuetan enborrerako tratamendu bakarra izaten da, eta mina gutxitzea lortzen du.\nAlderdi psikologikoa funtsezkoa da ukituen bizi kalitatea gutxitzea saihesteko. Euskarri emozionala funtsezkoa da gaixoarentzat eta familiarentzat, batez ere nerabezaroan, gorputz-irudia aldatu egiten baita gorputz-atala asko handitu delako eta larruazalak usain txarra izan dezakeelako. Adituak ados daude pazientearen premia emozionalak baloratu behar direla eta epe luzera osasuna arriskuan jartzen ez duten jarduerak planifikatzen lagundu behar zaiola.\nJoan aurreko orrira: « Desordena linfatikoa


Feminizidioa salatu dute kalean Baionan izandako azken hilketaren harira | Euskal Herria | GARA Euskal Herriko egunkaria\nFeminizidioa salatu dute kalean Baionan izandako azken hilketaren harira\nEuskal Herrian izandako azken hilketa matxista salatu zuten atzo kalean. Euskal Herriko Emakumeen Mundu Martxak eta Iparraldeko mugimendu feministak elkarretaratzeak egin zituzten. Hildako emakumearen bikotekidea epailearen aurretik pasatzekoa zen atzo.\nEuskal Herriko Emakumeen Mundu Martxak eta Iparraldeko mugimendu feministak deituta, elkarretaratzeak egin zituzten atzo arratsaldean, Baionan, Bilbon, Donostian eta Gasteizen.\nIndarkeria matxistaren aurkako taldeek deituta eta “Beste emazte bat eraila Baionan! Aski da! / Un nouvau féminicide à Bayonne, réagissons” lelopean egin zen elkarretaratzea Baionako Herriko Etxeko plazan. «Egoera oso larria da hemen, baina badirudi gure gizarteak ez duela kontuan hartzen», nabarmendu zuen bertaratutako emakume batek.\n‘‘Eraso sexistarik ez! Autodefentsa feminista!’’ lelopean, Bilbon, Donostian eta Gasteizen ere elkarretaratzeak izan ziren iluntzean. Iruñean, berriz, bihar egingo dute.\nLarunbatean atxilotu zuten Baionako apartamentu batean hilik aurkitu zuten emakumearen bikotekidea. Gizonak berak deitu zuen larrialdi zerbitzuetara bikotekidea etxean hilik aurkitu zuela esanez.\n53 urteko emakumearen gorpuak ubeldura ugari zituela adierazi zuten bertaratu zirenek. 52 urteko gizona atxilotu eta behin-behinean kartzelatu zuten.\nGizonak lehen unetik ukatu zuen heriotzarekin zerikusia duela, nahiz eta indarkeria matxistagatik aurrekariak dituen. Etxera heldu zenean emaztea hilik aurkitu zuela esan zuen.\nEpailearen aurrean deklaratu zuen atzo eta ez zen baztertzen autopsiaren emaitzak ezagutu arte atxilotua kartzelan mantentzea erabatzikea.\nMarc Mariee fiskalak emaztearen heriotzaren arrazoiak guztiz argitzeko aginduriko autopsia atzo egin zuten Bordelen. Horren emaitzak egun batzuk barru ezagutuko dira. Mariee prokuradoreak atzo baieztatu zuenez, emakume honen hilketaren gainean sumario judiziala ireki da eta kasua epailearen esku geratu da; beraz, berak hemendik aurrera ez du horren gaineko informaziorik emango.\nLau emakume hil dira Euskal Herrian aurten indarkeria matxistaren ondorioz, horietako hiru Ipar Euskal Herrian. Joan den ekainaren 17an Mavie Nervi atzeman zuten hilik Urruñan. 81 urte zituen eta senarrak tiro egin zion, bere buruaz beste egin aurretik.\nHandik zortzi egunetara, Bardozen 91 urteko bikotekideak eskopetaz hil zuen Chantal Monte (72 urte) emaztea. Ondoren, honek ere bere buruaz beste egin zuen.\nFiskalak sumario judiziala ireki dutela adierazi zuen atzo, eta kasua epailearen esku geratu dela.


Elantxobeko Udala - HERRIKO IRISGARRITASUN PLANA EGITEKO HERRITARREN PARTAIDETZA PROSEZUA ZABALDU DAU ELANTXOBEKO UDALAK\nHERRIKO IRISGARRITASUN PLANA EGITEKO HERRITARREN PARTAIDETZA PROSEZUA ZABALDU DAU ELANTXOBEKO UDALAK\nElantxobeko Udalak herria hobetzeko aurrerapausak emoten jarraitzen dau, herriko bizi kalitatea eta aisialdi osasungarria lortzeko proiektuak aurrera eramanez. Helburu honegaz herriko Irisgarritasun Planaren elaborazioa jarri dau martxan, baita Bidekalea eta Portu Kalea, goiko aldea eta portua, batzeko ibilbidearen zatiaren aurreproiektuaren erredakzioa be. Bestalde, Udal Kiroldegiko instalazio barriak zabalik daude dagoeneko, zerbitzu barri eta hobeagoekaz.\nElantxobeko Udalak herriko Irisgarritasun plana egiteko aurrerapausuak emon dauz. Horretarako, Alkatearen Dekretuaren bitartez (26/2017 zka.) Elantxobeko Mugikortasunaren 1go Faseako espedientea zabaldu dau. “Geure herrian mugikortasuna erraztea da asmoa, modu erosoan herrian zehar ibili ahal izateko, goitik behera. Geure herritarrek herriko kaleak, sarbideak eta eguneroko mugikortasun arazoak ondo ezagutzen dabez. Horregatik, partaidetza prozesua zabaldu dogu. Herritarrek euren ekarpenak eta iradokizunak egin ahal izateko. Herriko beharrizanen neurriko irisgarritasun plana diseinatzeko Elantxobetarrok baino hobeagorik ez”, adierazi dau Elantxobeko Alkateak, Josu Olagibelek.\nUdalak garatu gura dauen Irisgarritasun proiektu hau Elantxobeko herritarren mugikortasuna hobetzeari zuzenduta dago lehenik eta behin, horregatik herritarren partaidetza prozesua zabaldu dau, gardentasun atariko eta udal erregistroko ohikoak diren bideak erabilita. Hori dala eta, herritarrek herrian ikusten dabezen mugikortasun gabeziak edota beharrizanen gainean ekarpenak eta iradokizunak egitera animatzen dauz udalak. Batez be, bakoitzaren inguru hurbilean, egunerokoan aurkitzen direzenak. Ahal bestean, “mugikortasuneko puntu baltz” hoiek erakusteko argazkiak gehitzea eskatzen dogu, eskilarak, desnibel bereziak, sarbide neketsuak…\nBidekalea eta Portu Kalea batzen dauzen ibilbidearen zatiaren gaineko aurreproiektuaren erredakzioari dagokionez, herriko goiko aldea eta portua konektatzeko igogailu baten ezarpena planteatzen da. Igogailuak tramo bertikala izango dau Makues Erretegiatik begiratokirarte eta okertutako tramo bat begiratokiatik portuko latsarrirarte. “Asmo handiko proiektua da hau Elantxobe bezalako herri txiki batentzako baina herrirako ezinbesteko proiektua da. Erakundeen laguntzari esker elantxobetarron bizimodua oztopatzen dauen herriko antxinako arazo hau konpontzea espero dogu”, adierazi dau Alkateak. Proiektuaren garrantzia ikusita, aurrera eraman ahal izateko Elantxobeko Udalak erakunde ezberdinetan eskatuko dau diru-laguntza: Eusko Jaurlaritzako Ingurumen, Lurralde Plangintza eta Etxebizitza Saila, Eusko Jaurlaritzako Ekonomiaren Garapen Saila, Bizkaiko Foru Aldundiko Iraunkortasuna eta Ingurune Naturala Zaintzeko Saila eta URREMENDI eskualdeko LGE: LEADER Programa.\nDagokion informazio eta dokumentazio guztia udal web orrian batuko da (Kontratatzailearen profila atalan).\nKiroldegi barria martxan\nUdal kiroldegiko instalazio barriak zabaldu dira eta honegaz legegintzaldi honetako beste proiektu garrantzitsu bat aurrera doa: Elantxobeko fisiko-kirol jarduera berraktibatzeko proiektuaren 2. fasea, berregokitutako udal kiroldegian kirol ekipamendua ezartzea, hain zuzen be.\nElantxobeko Udal Kiroldegiaren instalazio barriak zabalik dagoz dagoeneko, ekipamendu barria eta modernoagaz eta zerbitzu eta gune hobeagoekaz. Kirolgune barrirako sarbidea erabilpen banakako txartel elektronikoaren bitartez egingo da. Txartela eskuratzeko Udal Bulegoetan egin behar da eskaera, 8:00etatik 14:00etara. Herrian erroldatutakoek 2017. Urterako 25€ko kuota ordaindu beharko dabe eta herrian bigarren etxebizitza daukatenek urtean 35€. Jubilatuek edota 65 urtetik gorakoek %75 murrizketa izango dabe euren kuotan. Gainontzeko erabiltzaileek hilean 10€ ordaindu beharko dabe. Urtearen amaieran mantenimendu gastuen arabera hurrengo urteko kuotak planteatuko dira. Udal kiroldegiaren ordutegia honakoa izango da: lanegunetan, 10:00etatik 21:00etara eta jai egunetan, 10:00etatik 22:00etara.\nProiektu honen 2. faserako inbertsioa 53.759,72€koa izan da eta horretarako Udalak Eusko Jaurlaritzagaz kudeatu eban diru-laguntza (AGINDUA, 2016ko abenduaren 14koa, Ekonomiaren Garapeneko eta Azpiegituretako sailburuarena, Landa Garapena). Lehenengo fasean, barruko barritze lanak burutu ziren: obra zibila; kiroldegiaren eraikina banatu bi erabilerarako: udal kiroldegia eta herriko kirol elkarteetarako; instalazio elektrikoa eta sarbideen kontrolarako instalazioa barriztu Euskara eta Kultura Saileko 34/2016 Foru Dekretuaren bitartez.\nUdal kiroldegiaren barruan herriko elkarte eta kirol klubak daude baina publiko orokorrak be erabili ahal dau, hau dala eta burutu da proiektu hau. Itsasoagaz lotutako Busturialdeko elkarte eta kluben arteko sinergiak sortzeko honen erabilera sustatzea da asmoa.


Munduko Federazio Sindikalak elkartasuna adierazi dio Venezuelako herriari | LAB SINDIKATUA\nNazioartea Idazkaritza Elkartasuna Munduko Federazio Sindikalak elkartasuna adierazi dio Venezuelako herriari\nMunduko Federazio Sindikalak elkartasuna adierazi dio Venezuelako herriari\nMFS-a mundu osoko 126 nazioetako 92 langileren ahots militanteak, bere elkartasun internazionalista adierazi nahi dio Venezuelako herriari, bertze behin oldarraldi inperialista baten erdigunean kokatuta dagoen honetan. Aldi berean, Venezuelako herriaren kontra OEAren barruko agenteak egiten ari diren maniobra politiko eta juridikoak gure indar guztiekin errefusatzen ditugu.\nHauxe da Munduko Federazio Sindikalaren adierazpena:\nGuretzat inoiz ez zen sekretu bat izan Estatu Batuek eta NATO eta Europar Batasuna bezalako nazioarteko aliantzek beraien ahotsetatik ezberdinak diren guztiak isilarazi nahi izatea; hau da, errekurtso naturalen arpilaketaren aurrean erresistentzia agertzen duenarekin eta haien politika ekonomikoekin ados ez dagoenarekin bukatu nahi dute. Hego Amerikan eta Karibean bere nagusitasuna bermatze aldera OEA laguntzaile fidela izan zen eta bada gaur egun, monopolio Estatu Batuarren errentagarritasuna defendatuz bere Idazkari Nagusia den Luis Almagroren bitartez. Venezuelarentzako ezegonkortze planekin jarraitu nahi dute, gerra ekonomiko eta mediatiko baten parte delarik.\nGure aldetik, bertze behin ere adierazi nahi dugu herriak bakarrik direla haien oraina eta etorkizuna eskubidea daukatenak. MFS-ak Venezuelako langile klaseari deia luzatzen dio, eta hala nola Hego Amerikako langile klase guztiari, Estatu Batuetako inperialismoaren egitasmoen aurrean erne egoteko. Historiak erakusten digun bezala, herriak dira gertakizun politikoak erabakitzen dituztenak. Horregatik gure elkartasun internazionalista berresten dugu eta gure laguntza guztia eskaintzen diogu Venezuelako herriari.


The Google Analytics Spam-en Hirugarren adituen hartzea. Nola kendu\nGoogle Analytics spam eta erreferenzio spamak lineako plataformetan jarduten duten enpresen mehatxuak dira. Zaborrontziek webgunearen jabea aprobetxatu dute euren webguneak bisitatzen eta trafiko-sistemak malware guneetara eramaten dituzte. Marketin digitalaren biziraupenerako , enpresek eta erakundeek webgune faltsuek beren webguneen txostenak garbitu behar dituzte. Malware, Troiako birusa eta Google Analytics spam-a tratatzea oso ohikoa da normalean baino.\nGhost erreferentzien aurkako mezuak ezabatu, ez-mamuen erreferentzien aurkako mezuak ezabatu, eta Google Analytics spamek iragarkiak sortzea eta zure txostenaren datu eta fitxategi malenkusu guztiak ezabatzea eskatzen du - watches replica cheap. Zenbait tresna jarri dira martxan, malware eta spam erraz kentzeko.\nIgor Gamanenko Semalt aditu nagusietako bat da, zure txostenetatik Google Analytics spam nola kentzea erabakitzen duen.\n1. Google Analytics-en ikuspegi anitz konfiguratzea\nBi Google Analytics aldizkari osagarriak sortzeko gutxienez hiru ikuspegi izan ditzakezu guztira. Google Analytics berriek ikuspuntu bakar batez osatzen dute, hau da, batez ere konfiguratuta. Zure datuen babeskopia plan bat edukitzea aldarrikatzen da zure datuek aldaketa berriak inplementatu ondoren.\nEgin zure ikuspegi lehenetsia zure ikuspegi nagusia izateko. Aldatu webgune honetako datu guztiak ikuspegi honetan Google Analytics spam, Trojan birusa eta malwareko mehatxuak iragazteko eta ezabatzeko. Sortutako ikuspegi estresak proba-ikuspegiarekin eta gordin gabeko ikuspegiarekin bat egingo dute. Konfiguratu zure ikuspegi gordinak iragazkirik edo aldaketa gabe, eta zure ikuspuntua zure webgunera egindako aldaketak probatzeko lehenetsitako ikuspegiaren aldaketak egin aurretik .\n2. Detektatu spamak ostalari izen baliogabeen bidez\nGoogle-ren Analisi-zaborrak hautemateko ostalarien izenak detektatzen ditu modu errazean. Ostalarien izenak zure webgunearen izena adierazten du. Gezurrezko txostenak iragazteko, sartu ostalari-izen egokia zure txostenean. Hala ere, komenigarria da trafiko erreala iragaztea saihestea, web orriaren aurrerapenari kalterik egin ez dezan.\nSortu beste iragazkia zure Google Analytics ikuspegian zehaztutako ostalari izenen trafikoa osatzen duten. Hasi zure Test ikuspegia exekutatzean eta exekutatu bost egun baino gehiagotan. Egiaztatu eragiketak zirkulazio faltsua iragazten ari zarela datuak egiaztatzeko. Sortu beste iragazkia zure ikuspegi nagusian eta sartu baliozko domeinu guztiak iragazkian.\n3. Iragazi ghost referral spam\nZure Google Analytics txosten gehienak ghost erreferentzia spam eta beste malware batzuk osatzen dute. Erreferentzia spamak zure webguneko bisitari faltsuak bidaltzeko funtzionatzen du. Zure txostenen erreferentzien iragarkia iragazteko, sortu bi iragazkiak eta gehitu zure zerrendan aurkitutako mamu erreferentzia. Beti hasi proba-ikuspegiarekin lan egiteko nola egin jakiteko eta ondoren iragazki nagusia ezartzeko.\n4. Botoen bazterketa\nGoogle Analytics-ek zure txostenetatik automatikoki baztertutako bot guztiak automatikoki baztertzeko teknikak erabiltzen ari da. Sortu proba-ikuspegia eta ikuspegi nagusia bot-ak iragazteko.\n5. Sortu spam segmentua iragazteko segmentua\nMalware eta Troiako birusa oso irritatzaileak izan daitezke zure webgunean sartzen direnean. Sortu berri den iragazkiak, zure datuak aktibatuta dauden ghost erreferentzien aurkako spam mezua baztertzeko. Sortu segmentu bat zure historiaren egiaztatzeko eta baztertzeko ghost erreferentzia guztiak zure datuetatik spam ezeztatzeko.\nGomendioak spam eta Google Analytics spamak web jabeekiko mehatxu erreala dira. Erreferentziazko spamak trafiko faltsu bat sortu du benetako webguneetara, beren webgune maltzurren konpromisoa eta benetako trafikoa lortzeko helburuarekin. Troiako eta malware bezalako birus batek spammers-ek oso erabilia izan du benetako trafikoa sortzeko. Jarraitu aipaturiko urratsak baztertzea spam eta Google Analytics spam saioa baztertzeko.